ועדת מיזמי תשתית לאומיים מיוחדים ושירותי דת יהודיים, כנסת 24, פרוטוקול מספר 36, 2022-03-06 10:00

יוליה מלינובסקי: בוקר טוב לכולכם, אני פותחת ישיבת סטטוס.

יוליה מלינובסקי: אנחנו נדון היום על כמה היבטים.

יוליה מלינובסקי: נושא ראשון זה עולים חדשים שבאים עכשיו אלינו ובדרך אלינו, ואנחנו צריכים גל עלייה מאוד גדול גם מאוקראינה, גם מרוסיה וגם מבלארוס.

יוליה מלינובסקי: הרשויות צריכות להתכונן למצב.

יוליה מלינובסקי: נקודה נוספת זה אזרחי ישראל שמרכז החיים שלהם היה בחו"ל ועכשיו הם חוזרים לפה גם עם משפחות, לפעמים שהמשפחה הזאת לא מוכרת פה בארץ, וגם במצב כלכלי פשוטו כמשמעו, בלי תחתונים, כי הם עזבו הכול ובאים עכשיו.

יוליה מלינובסקי: אנחנו גם כן צריכים לראות מה אנחנו עושים, כי לא לכולם יש לאן להגיע פה בארץ.

יוליה מלינובסקי: הנקודה הנוספת זה משפחות מפוצלות שגבר ישראלי לרוב פה, האישה בחו"ל, הם עוד לא החליטו או שנמצאים בהליך מדורג, מה קורה, איך הם יכולים להתאחד, איך אנחנו עוזרים.

יוליה מלינובסקי: נקודה נוספת זה האורחים שלנו שבאים מאוקראינה.

יוליה מלינובסקי: כפי שאתם יודעים, לקהילות פה בארץ יש קשרים מאוד חזקים עם אוקראינה.

יוליה מלינובסקי: יש לנו שם משפחות, הורים מבוגרים, ילדים, חברים.

יוליה מלינובסקי: איך אנחנו יכולים לעזור, לארח אותם בתנאים הולמים.

יוליה מלינובסקי: נמצאת איתנו פה שרת הפנים שאני חייבת לשבח אותה ותיכף אני אסביר למה, לא סתם, שהתגייסה היום לדיון, כי אנחנו באמת רואים בדיון הזה הצלת חיים פשוטו כמשמעו.

יוליה מלינובסקי: יש עוד הרבה היבטים נוספים.

יוליה מלינובסקי: הכנתי רשימת שאלות באמת מהשטח, כי אנחנו חיים עכשיו על מצב חירום.

יוליה מלינובסקי: לא הכול אנחנו יכולים לצפות מראש.

יוליה מלינובסקי: יש שאלות שלא חשבנו שבכלל נידרש להן.

יוליה מלינובסקי: יש פה אנשי מקצוע שיתנו תשובות.

יוליה מלינובסקי: הדיון הזה משך תשומת לב ציבורי מאוד גדול כי באמת יש הרבה שאלות ואנחנו ממש ניתן אותן היום פה בדיון.

יוליה מלינובסקי: ביום שני בשבוע שעבר ב-09:00 בבוקר, נחת על שולחני סיפור שהגיעו לפה אנשים מאוקראינה דרך רומניה להתארח אצל אזרח ישראלי קרוב משפחה או חבר, ואנחנו עוד לא היינו מוכנים לגל הזה.

יוליה מלינובסקי: מסיבות שעוד לא ידענו מה לעשות, אנחנו לצערי הרב גירשנו אותם בחזרה לרומניה, והיו עוד כמה מקרים נוספים.

יוליה מלינובסקי: הסיפורים האלו התחילו ביום שני ב-09:00 בבוקר.

יוליה מלינובסקי: מייד פניתי לשרה.

יוליה מלינובסקי: השרה מייד התחילה לפעול.

יוליה מלינובסקי: אנחנו היינו צריכים גם ללמוד את הסיטואציה כי זה משהו שעוד לא הכרנו כפי שאמרתי.

יוליה מלינובסקי: אני אחסוך מכם את כל השתלשלות העניינים של יום שני, אבל ביום שני ב-20:00 בערב השרה כבר גיבשה את ההנחיות הראשונות שנתנו פתרונות.

יוליה מלינובסקי: אפשר להתווכח על הפתרונות האלו אבל זה נותן מענה.

יוליה מלינובסקי: אזרחי ישראל מוכנים לארח את הקרובים שלהם, את החברים שלהם, ואני שומעת עכשיו הרבה ביקורת על הנושא של הערבות הבנקאית הזאת.

יוליה מלינובסקי: זה פתרון שנתן מענה באותה עת.

יוליה מלינובסקי: לכבוד הדיון שהיה גם כן אצל חברי, חבר הכנסת גלעד קריב, התחלנו שם להבין את הסיטואציה.

יוליה מלינובסקי: אנחנו על זמן חירום, וכן, לומדים תוך כדי תנועה.

יוליה מלינובסקי: ביום שלישי עובדי רשות האוכלוסין וההגירה כבר גיבשו נוהל שפתר הרבה מאוד בעיות גם לגבי זכאי חוק השבות.

יוליה מלינובסקי: חבר הכנסת קריב, מה שגילינו בדיון, שאם גבר הוא זכאי חוק שבות ואז משפחתו במצב מסוים הייתה יכולה להגיע, במצב מסוים לא.

יוליה מלינובסקי: פתרנו את זה לחלוטין.

יוליה מלינובסקי: גם נושא של קרבה ראשונה אין צורך בערבות.

יוליה מלינובסקי: המסמך הזה יצא כבר ביום שלישי בערב.

יוליה מלינובסקי: בהתחשב בביורוקרטיה הישראלית, זה מהירות שיא וזה נתן מענה ב-70% של המקרים.

יוליה מלינובסקי: כן יש שאלות רבות לגבי הערבות הבנקאית הזאת, אבל בצד שני אני לא רוצה להכניס לישראל כמובן גם כשרה, עבריינים, גורמים פליליים וכל מיני גורמים אחרים שאנחנו לא רוצים.

יוליה מלינובסקי: אנחנו צריכים לאזן בין צורך לחמלה, עזרה, ובין הצרכים הביטחוניים של מדינת ישראל.

יוליה מלינובסקי: פה אני שומעת ביקורת, זה לא בסדר, שם לא טוב.

יוליה מלינובסקי: נכון, יש מה לשפר, יש שאלות, אבל השרה ואנשיה, רשות האוכלוסין וההגירה עובדים עכשיו לילות כימים.

יוליה מלינובסקי: אני גם כן אתמול ביקרתי בשדה התעופה בביקור פתע.

יוליה מלינובסקי: יש הרבה ביקורת.

יוליה מלינובסקי: יש מה לעשות, אבל ראיתי את האנשים שלנו שם קורסים בתנאים לא טובים, בעומס לא נורמלי.

יוליה מלינובסקי: גם לזה אנחנו חייבים לתת פתרון.

יוליה מלינובסקי: גבירתי השרה, היום דיברתי בבוקר עם שר האוצר מבחינת מה עושים.

יוליה מלינובסקי: מה שתלוי בו מבחינת התקצוב, הוא מוכן לעשות הכול כדי גם כן לעזור לאנשים שלנו, עובדי רשות ההגירה והאוכלוסין, וכמובן לגבי תנאים שהם לא מי יודע מה, כי גם כן ראיתי את זה אתמול, תנאים לאורחים שלנו מאוקראינה.

יוליה מלינובסקי: אז אנא מכם, יש מקום לביקורת אבל ביקורת צריכה להיות בונה.

יוליה מלינובסקי: הדיון יתנהל בצורה כזאת, קודם כל השרה, אחר כך נציג של חב"ד באוקראינה, איש יקר שבעצם עושים שם עבודה שאי אפשר לתאר, שאלות אמיתיות, ח"כים כמובן, אבל בואו נבין שהדיון הזה הוא דיון מהותי.

יוליה מלינובסקי: אנחנו לא רוצים פה ויכוחים סרק, אנחנו רוצים לתת תשובות.

יוליה מלינובסקי: ביקשתי ממנכ"ל הביטוח הלאומי להגיע, מנציגי משרד החינוך.

יוליה מלינובסקי: אני מקימה פה מן חמ"ל כי חינוך, ילדים באים עכשיו, מה עושים?

יוליה מלינובסקי: אתם אחראים על חינוך.

יוליה מלינובסקי: יש לנו 2,000 סטודנטים בדרך לארץ, מענה לסטודנטים שברור לי שהם לא יסיימו שם ללמוד.

יוליה מלינובסקי: אזרחים חוזרים, מנכ"ל ביטוח לאומי, שבאים באפס מענה, אז אנחנו ננסה פה לתת מענה לכל השאלות האלה.

יוליה מלינובסקי: תודה רבה.

יוליה מלינובסקי: גבירתי השרה.

איילת שקד: תודה רבה.

איילת שקד: טוב, אני גם רוצה להודות לחברת הכנסת יוליה מלינובסקי.

איילת שקד: היא הגיעה אליי ביום שני והעירה את תשומת ליבי שיש די בלגאן.

איילת שקד: האמת שלקח לנו ביחד כמה שעות לחשוב ולהתפקס על איזושהי מדיניות שנכון לימים האחרונים היא הייתה סבירה ואני חושבת שלימים הראשונים בהחלט נתנו מענה.

איילת שקד: אני רוצה שתדעו רגע קודם כל את המצב.

איילת שקד: מאז פרוץ המלחמה נכנסו לישראל כבר 2,034 אזרחים אוקראינים.

איילת שקד: אנחנו במגמת עלייה מאוד גדולה.

קריאה: למתי זה נכון?

איילת שקד: נכון לבוקר.

אורית סטרוק: כשאת אומרת אזרחים אוקראינים, את מתכוונת שהם לא אזרחים ישראלים ולא זכאי שבות?

איילת שקד: אני תיכף אסביר.

איילת שקד: מתוכם פחות מ-10% הם זכאי חוק השבות.

איילת שקד: ביום רביעי נכנסו 351, ביום חמישי 521 ובסוף השבוע נכנסו כבר 605.

איילת שקד: לפי הנתונים אלה וקצב הגידול אנחנו נגיע בחודש אחד ל-15,000 אוקראינים, ומתוכם אני אומרת בערך 10% הם זכאי חוק השבות.

איילת שקד: אני שמה רגע בצד את הדיון על זכאי חוק השבות.

איילת שקד: פה יש קונצנזוס ואני לא חושבת שיש מה להרחיב.

איילת שקד: הפוך, מדינת ישראל צריכה לעשות יותר ואנחנו יושבים היום ומחר כדי להביא את היהודים ואת זכאי חוק השבות שרוצים להגיע לישראל.

איילת שקד: כל בר דעת מבין שאי אפשר להמשיך עם קצב כניסה כזה של 15,000 בחודש שהם לא זכאי חוק השבות, ואנחנו נצטרך בימים הקרובים לגבש איזושהי מדיניות מאוזנת יותר.

ולדימיר בליאק: אבל חלקם הם קרובי משפחה מדרגה ראשונה, נכון?

איילת שקד: כן.

איילת שקד: אני רוצה רגע שתדעו את הנתונים.

איילת שקד: מדינת ישראל בניגוד למה שאומרים בתקשורת, ואני רוצה שאתם חברי הכנסת תדעו לדברר את ישראל כמו שצריך.

איילת שקד: מדינת ישראל מאפשרת מדיניות רחבה יותר כמעט מכל המדינות שאין להן קשר יבשתי עם אוקראינה.

איילת שקד: אין אף מדינה בעולם שאין לה פטור מויזה, שמאפשרת מדיניות נרחבת כמו ישראל כרגע.

איילת שקד: לדוגמה, בקנדה, ניו זילנד, ארצות הברית ואנגליה המדיניות היא בעצם שלא מאפשרים להגיע בלי ויזה.

איילת שקד: כרגע לקנדה אף אחד לא מגיע.

איילת שקד: הם בשבועיים הקרובים יעשו איזושהי מדיניות מסודרת.

איילת שקד: בארצות הברית לדוגמה, הם אומרים לאזרחי אוקראינה אל תגיעו, תגיעו לשגרירות פולין, שם ניתן יהיה להנפיק לכם ויזות.

איילת שקד: הם רוצים לעשות איזושהי כניסה מבוקרת.

איילת שקד: באנגליה אפשרו עכשיו רק לחריגים ולקרובי משפחה להגיע.

איילת שקד: עכשיו שתדעו מה המצב בישראל.

איילת שקד: יש 26,000 אזרחים אוקראינים בישראל.

גלעד קריב: 26,000 שהם לא אזרחי ישראל, נכון?

איילת שקד: ברור.

איילת שקד: אני אתן לכם בערך את המספרים.

איילת שקד: יש 2,000 שנכנסו בימים האחרונים, עוד 2,500 שהיו כאן חוקית עם אשרת תייר, ואני איך שפרצה המלחמה הנחיתי להאריך להם אוטומטית בחודשיים את האשרה שיוכלו להישאר כאן עוד חודשיים עד שנראה מה קורה.

איילת שקד: יש בערך 13,000 שנמצאים כאן בצורה לא חוקית, פשוט נמצאים כאן בניגוד לדין.

איילת שקד: יש עוד 4,000 שהגישו כבר בקשות מקלט, ויש עוד עובדים זרים שנמצאים כאן כחוק.

יוליה מלינובסקי: כמה עובדים זרים יש לנו מאוקראינה?

איילת שקד: בערך 2,500 עם היתר.

קריאה: מתוך ה-26,000, 2,500 הם עם היתר.

איילת שקד: נכון.

איילת שקד: בעצם מתוך ה-26,000 יש 13,000 שהם לא חוקיים, עוד 4,000 מבקשי מקלט ו-2,400 שהארכנו להם את הויזות.

ולדימיר בליאק: אגב, איך סופרים את הלא חוקיים?

ולדימיר בליאק: איך יודעים שהם כאן?

איילת שקד: יודעים שהוא לא יצא.

איילת שקד: מי שנכנס עם אשרת תייר, עברו שישה חודשים ולא יצא.

איילת שקד: עובדים זרים סך הכול 4,300.

איילת שקד: בבניין 2,400 ובסיעוד בערך 2,000.

צבי האוזר: אבל השרה שקד, הכניסות של התיירים שלא חזרו זה אירוע שלא - - -

איילת שקד: לפני המלחמה.

צבי האוזר: כן, אבל זה שוטף לפני המלחמה או שזה היה גל מסוים - - - ?

איילת שקד: לא, זה כל הזמן.

צבי האוזר: זה בטפטופים בשנים האחרונים.

איילת שקד: כן, עובדים.

איילת שקד: תסביר.

תומר מוסקוביץ: צריך להדגיש, אוקראינה היא המדינה עם השהייה הבלתי חוקית הכי גדולה בישראל.

תומר מוסקוביץ: היא בערך יותר מפי שניים מהמדינה שאחריה, לפני המלחמה.

תומר מוסקוביץ: בלי קשר למלחמה הייתה לנו בעיה קשה מאוד של הגירה לא חוקית מאוקראינה, צריך להגיד את זה.

צבי האוזר: אני מכיר את זה - - -

יוליה מלינובסקי: חבר הכנסת האוזר, סליחה, אנחנו רגע רוצים פה לעבוד בצורה מסודרת.

צבי האוזר: אוקיי.

איילת שקד: טוב, אז צריך גם להגיד שכמובן ישראל בניגוד לשאר המדינות בעולם נערכת לגל קליטה גדול מאוד של 100,000 זכאי חוק השבות לפחות, ככה זה ההשערות שלנו, גם מאוקראינה וגם מרוסיה, זאת אומרת כרגע ישראל אמורה מכל העולם, גם בפועל זה מה שקורה חוץ מהמדינות הגובלות וגם מה שאנחנו מתכננים לקלוט ובוודאי לאזרח.

איילת שקד: אין אף מדינה שמאזרחת באופן מיידי, לקלוט ולאזרח הכי הרבה אזרחים אוקראינים מכל העולם.

איילת שקד: זה כרגע המצב.

איילת שקד: האתגר הזה הוא מאוד גדול של קליטת זכאי חוק השבות, גם בהיבטים של דיור, תעסוקה, ואנחנו צריכים כמובן להתמקד בזה ולטפל הומניטרית באיזושהי כמות מסוימת שאותה אנחנו נחליט בימים הקרובים.

איילת שקד: אני רוצה להגיד שוב וחשוב שתגידו את זה.

איילת שקד: מדינת ישראל היא המדינה שהכניסה לתוכה בימים האחרונים באופן יחסי לגודל האוכלוסייה שלה, יותר מכל מדינות אירופה שלא גובלות.

איילת שקד: תסתכלו בנתון של האיחוד האירופי, בדקתי ביום שישי.

איילת שקד: נכנסו לאירופה, אני לא מדברת על ארצות הברית וקנדה שעוד לא הגיעו לשם.

איילת שקד: לאירופה – 88,000 ולישראל 2,000.

איילת שקד: אתם מסתכלים על זה באופן יחסי, שוב, חוץ מהמדינות שגובלות.

איילת שקד: אני מדברת לא על המדינות הגובלות.

איילת שקד: באופן יחסי בישראל יש יותר אזרחי אוקראינים כרגע מבכל אירופה.

איילת שקד: יש כמובן מקרים הומניטריים, יש קרובי משפחה.

איילת שקד: אנחנו מבינים את האירוע הזה.

איילת שקד: אני שוב חוזרת ואומרת, אנחנו בימים הקרובים נגיע לאיזשהו מתווה צופה פני העתיד, מסודר, שלוקח בחשבון גם סיוע הומניטרי לכלל אזרחי אוקראינה וגם כמובן עבודה קשה בכל התחומים בכל מה שנוגע לזכאי חוק השבות.

יוליה מלינובסקי: טוב, תודה רבה גבירתי השרה.

יוליה מלינובסקי: ברור שקודם כל אנחנו צריכים לטפל בזכאי חוק השבות.

יוליה מלינובסקי: זה האחריות המרכזית שלנו.

יוליה מלינובסקי: אחר כך אנחנו חייבים לעזור לאזרחי ישראל שחוזרים עכשיו לפה עם משפחותיהם, שגם כן כפי שאמרתי, במצב עגום.

יוליה מלינובסקי: כמובן סיוע הומניטרי.

יוליה מלינובסקי: אני שמעתי לאחרונה, גבירתי השרה, שיש דיבור מאוד חזק להעניק מעמד פליט לאזרחי אוקראינה ואתם מגבשים על זה מתווה מסוים.

איילת שקד: למכסה מסוימת.

יוליה מלינובסקי: מכסה מסוימת.

יוליה מלינובסקי: אני רוצה לפנות אליך בבקשה אישית.

יוליה מלינובסקי: אני מכירה הרבה מאוד משפחות, את יודעת, זה לא סוד, משפחות ישראליות, היא אוקראינית הוא יהודי, הם עלו לפה לפני 20–30 שנה, נשארו הורים מבוגרים, יש קרובי משפחה בדרגה ראשונה, יש ילדים מנישואים הראשונים.

יוליה מלינובסקי: אם כבר ישראל תלך לכזה מתווה, אני מבקשת שקודם כל העדיפות תהיה להענקת מעמד פליט לקרובי משפחה של אזרחי ישראל, כי האנשים פה באמת עוברים חוויות מאוד קשות, רגשיות.

יוליה מלינובסקי: אני לא רוצה לתאר את המצב הזה.

יוליה מלינובסקי: כן.

ולדימיר בליאק: גבירתי השרה, האם אתם מזהים בימים האחרונים שיש עלייה מכיוון רוסיה?

איילת שקד: כן, יש בקשות רבות לנתיב גם מכיוון רוסיה.

איילת שקד: בגדול, המטוסים מפה לישראל, אני ביררתי עם אל על, רציתי לדעת - - -

ולדימיר בליאק: הערבות כרגע על ה-9 במרץ.

איילת שקד: כן.

איילת שקד: אנחנו צריכים לעשות הכול כדי שהקו עם רוסיה יישאר פתוח.

איילת שקד: זה יעד אסטרטגי של מדינת ישראל.

איילת שקד: בגדול, המטוסים מישראל יוצאים עם שליש מהנוסעים וחוזרים כולם מלאים.

יוליה מלינובסקי: אני לא רוצה להרחיב על זה יותר מידי.

יוליה מלינובסקי: אני גם כן ראיתי הודעות היום שרוסיה מפסיקה לטוס.

איילת שקד: אנחנו נקווה שלא.

יוליה מלינובסקי: אוקיי.

יוליה מלינובסקי: עכשיו נחמן שי בזום, שר התפוצות.

יוליה מלינובסקי: כן, אדוני.

נחמן שי: תודה רבה יוליה, תודה רבה לכל החברים שם.

נחמן שי: אני רוצה להודות לאילת.

נחמן שי: אני יודע שהיא ואנשי משרדה עושים באמת מאמץ עצום, מאמץ בלתי רגיל בימים האחרונים.

נחמן שי: אני חושב, ואני אביע פה דעה לא רק שלי, גם של רבים אחרים, שאנחנו צריכים לעשות מאמץ מיוחד להקל על הכניסה של יהודים וגם לא-יהודים לישראל, עם כל הרגישות שנוגעת לכך, ואני אומר בצורה שאינה משתמעת לשתי פנים.

נחמן שי: מדינה שהוקמה בידי פליטים ושהייתה כתובת לפליטים במשך 74 שנה, אמנם פליטים יהודים, היא לא יכולה לסגור את שעריה לפליטים לא יהודים.

נחמן שי: צריך לעשות את כל הבדיקות שבבוא הזמן יהיו כאלה שיישארו, יהיו כאלה שלא יישארו, אבל זה לא הרגע שבו אנחנו צריכים לבחון בציציות, ולתת לאנשים להגיע לישראל.

נחמן שי: אני יודע שזה עדין ורגיש ואני מאוד מכבד את הפעילות בשערי הכניסה לישראל, אבל יחד עם זאת אני חושב שמדינה שעומדת מאחורי ערכים של חופש וחירות וצדק, היא לא יכולה לדחות אדם שבא הנה ברגעים הקשים שלו או של מדינתו, ואני קורא לכך גם מהפגישה הזאת, לעשות את השינוי הזה שנראה לי שינוי חיוני מאוד, ואחר כך בבוא הזמן יוכלו לחזור.

נחמן שי: גם ההפקדה של ה-10,000 שקל שביום שישי אחרי הצוהריים עוררה כמובן בעיות כי זה הייתה כבר שבת וכניסה לשבת.

נחמן שי: כמו שראש הממשלה הוכיח שברגעים כאלה יש פיקוח נפש, ואני לא אתווכח מה הוא פיקוח נפש, אפשר לוותר ואפשר להגמיש ואפשר להישאר עוד שעות.

יוליה מלינובסקי: אדוני השר, אני חייבת להגיד לך פה כי אולי לא שמעת בהתחלה.

יוליה מלינובסקי: אנחנו ידענו את זה וראינו את זה, וגם אני אתמול הייתי בנתב"ג.

יוליה מלינובסקי: כן יש בעיה קשה עם תקנים.

יוליה מלינובסקי: יש בעיה קשה עם העובדים.

יוליה מלינובסקי: לא היינו ערוכים לזה.

יוליה מלינובסקי: השרה מעודכנת, דיברתי.

יוליה מלינובסקי: השיחה האחרונה שלי אתמול עם השרה הייתה ב-23:30 בדיוק על זה.

יוליה מלינובסקי: בבוקר כבר דיברתי עם שר האוצר.

יוליה מלינובסקי: מה שיהיה תלוי בנו, זה יקרה.

יוליה מלינובסקי: הבעיה שיש מחסור בעובדים כי עכשיו המשרד צריך להתארגן לזה, אבל ברור לכולנו שבזמן חירום כפי שראש הממשלה היה יכול לטוס בשבת, גם אנחנו נוכל לפתוח את שערינו.

יוליה מלינובסקי: הביקורת צריכה להיות בונה.

יוליה מלינובסקי: אתם צודקים, גם אני צודקת.

יוליה מלינובסקי: אילת מכירה את זה.

נחמן שי: הביקורת היא לחלוטין בונה.

נחמן שי: אף אחד לא יקבל את הטיעון שחסרים עובדים בשדה התעופה.

נחמן שי: עוד פעם אני אומר, דיברתי עם העובדים עצמם, עם ראש הרשות ועם אחרים.

נחמן שי: אני משוכנע באלף אחוז שהם באמת עושים כל מאמץ שזה יעבור בקלות אבל עובדה שהיו קשיים.

נחמן שי: עוד פעם, זה מקרין לא טוב על מדינת ישראל קודם כל בעיניי אזרחיה שלה, ואחר כך גם על העולם שמסתכל עלינו בין היתר ועוקב אחרי כל דבר ודבר שקורה פה, אבל אם אתם טיפלתם וזה יעלם היום, אז זה מצוין.

נחמן שי: אני גם חושב שאת הדרישה של ה-10,000 שקל צריך להוריד.

נחמן שי: היא לא ריאלית בשלב הזה.

נחמן שי: מדינות בודדות בעולם, שמעתי הרגע ששלוש מדינות בלבד בעולם דורשות ערבות.

איילת שקד: נחמן, אני אתקן אותך.

איילת שקד: ברוב המדינות המערביות בעולם הם דורשים ויזה.

איילת שקד: זה עוד יותר גרוע.

איילת שקד: בארצות הברית, קנדה, הם כרגע לא יכולים להגיע כי אין להם ויזה.

איילת שקד: אתה יודע, כל מדינה והפטנט שלה.

יוליה מלינובסקי: אנחנו לא צריכים להצטדק.

יוליה מלינובסקי: אני הסברתי בדיוק את השתלשלות העניינים.

יוליה מלינובסקי: כולנו יפי נפש אבל שאחר כך ייכנס לפה מישהו כמו שאני ראיתי אתמול, עם עבר פלילי עשיר מאוד או מישהו שהחליף זהות ובא עם מסמכים מזויפים, חבר'ה, אנחנו צריכים להיות נדיבים?

ולדימיר בליאק: אבל הערבות לא חוסמת את זה, יוליה.

ולדימיר בליאק: נתנו פטור מתעודת יושר.

יוליה מלינובסקי: אתה יודע מה זה ערבות?

ולדימיר בליאק: כן, אני יודע מה זה ערבות, אני רואה חשבון.

יוליה מלינובסקי: זה אומר שמאחורי הדבר זה יש אזרח ישראלי שחותם על טופס ומצהיר שהוא אחראי על זה.

יוליה מלינובסקי: מישהו צריך לקחת אחריות.

יוליה מלינובסקי: אנשים שאני ראיתי אתמול בשדה התעופה, אמרו לי בפה מלא וגם קודם, שאם זה באמת בכוונות טובות ולא מחפשים פה לעשות קומבינות, אזרחי ישראל מוכנים לזה.

יוליה מלינובסקי: יתרה מזאת, ברגע שפתרנו את הנושא הזה של קרבה ראשונה, 70% מהבעיות נעלמו.

איילת שקד: נכון.

יוליה מלינובסקי: השאלה שאני חושבת שהיא מוצדקת לגבי קטינים, כי באה אימא עם שני ילדים שזה לא קרבה ראשונה, למשל חברה שלי עם שני ילדים.

יוליה מלינובסקי: זה כבר 30,000 שקל.

יוליה מלינובסקי: מבירור שעשיתי עם הרשות, זה כאילו פר אדם.

יוליה מלינובסקי: אני חושבת שבנושא של הקטינים צריך לעשות חשיבה ולמצוא פתרון אחר.

יוליה מלינובסקי: אני מעלה פה שאלות.

איילת שקד: בסדר, אנחנו נבדוק את זה.

איילת שקד: אני רוצה להגיד משהו לשר התפוצות ששומע אותי.

איילת שקד: אתה מתראיין הרבה.

איילת שקד: אני חוזרת ואומרת, אתם צריכים לפאר, להלל, לשבח ולהתפאר במה שמדינת ישראל עושה, כי תבינו, מדינות מערביות אחרות, קנדה, ארצות הברית, אנגליה, אוסטרליה, צריך ויזה כדי להגיע אליהן ולכן הם כרגע לא מגיעים.

איילת שקד: כל מדינה תיבנה בימים הקרובים, אני מעריכה, איזשהו מנגנון, אבל אין עוד מדינה שקלטה יחסית לאוכלוסייה שלה כל כך הרבה אנשים בזמן כזה קצר, אז נכון, לא הכול מושלם, נכון, יש בעיות, אבל סך הכול עושים כאן עבודה יוצאת דופן.

יוליה מלינובסקי: תודה רבה גבירתי, תודה רבה אדוני השר.

יוליה מלינובסקי: אני רוצה להעלות בבקשה בזום את הרב שלמה פלס, נציג חב"ד.

שלמה פלס: אני יושב בחפ"ק בכפר חב"ד.

יוליה מלינובסקי: תן לנו תמונת מצב ממה שאתה מכיר, כי אתם נמצאים בשטח.

יוליה מלינובסקי: הנציגים הרשמיים של מדינת ישראל יצאו מאוקראינה.

יוליה מלינובסקי: אגב, גבירתי השרה, יש על זה הרבה ביקורת.

יוליה מלינובסקי: ראיתי אתמול נציגי נתיב שבוכים שהם רוצים לחזור לאוקראינה.

יוליה מלינובסקי: הם מוכנים לסכן את חייהם ורק לעזור.

איילת שקד: אני מסכימה במאה אחוז שצריכים להיות נציגות של נתיב באוקראינה.

יוליה מלינובסקי: אגב, אני חייבת לשבח את נתיב.

יוליה מלינובסקי: ראיתי אתמול בלילה שם נציג מלא אנרגיה והוא אומר, אני רוצה לנסוע לאוקראינה להיות בשטח.

איילת שקד: בהחלט מדינת ישראל צריכה לשים נציגים באוקראינה.

יוליה מלינובסקי: אנחנו צריכים לחשוב על זה.

יוליה מלינובסקי: אמרתי, אבל אנחנו רוצים אותך חי.

יוליה מלינובסקי: הוא אמר, הכול בסדר, אני רוצה להיות שם.

יוליה מלינובסקי: כן.

הרב שלמה פלס: שלום, תודה רבה על המעמד הזה.

הרב שלמה פלס: אנחנו מאוד מעריכים את זה שבזמן שכולכם ממש עסוקים, מתאחדים כולכם ביחד ויושבים באמת לחשוב איך לעזור לעם ישראל.

הרב שלמה פלס: זה מחזק את הקהילה, זה מחזק אותנו.

הרב שלמה פלס: רק למען הסדר, אני יושב בחפ"ק בכפר חב"ד שכבר פתוח חודש, 24/7.

הרב שלמה פלס: הרב סטמבלר שנמצא איתי ביחד יושב בחפ"ק באוקראינה.

הרב שלמה פלס: השר נחמן שי שהוא באמת לצידנו יום-יום ואיתנו ביחד מלווה אותנו, דיבר קודם על פיקוח נפש, אז שנינו חב"דניקים, אבל אני והרב סטמבלר היינו על הקו הטלפוני כל השבת ביחד.

הרב שלמה פלס: כשצריך לחלץ אנשים מהתופת, אז התורה אומרת שעובדים כל הזמן 24/7 גם בשבת.

הרב שלמה פלס: זה לגופו של עניין.

יוליה מלינובסקי: מאוד מעריכה את זה ואני בכלל מצדיעה לשליחי חב"ד שלנו בכל העולם ובאוקראינה בפרט.

יוליה מלינובסקי: אתם עושים עבודה יוצאת מן הכלל, דוגמה למופת.

יוליה מלינובסקי: תודה רבה לכם.

הרב שלמה פלס: תודה לכם שאתם תומכים בנו, עוזרים לנו, מלווים אותנו.

יוליה מלינובסקי: מה המצב עכשיו, מה המצוקות, מה אנחנו יכולים לסייע?

הרב שלמה פלס: בואו נדבר כרגע על הנקודה.

הרב שלמה פלס: חודש שלם אנחנו נערכים לזה.

הרב שלמה פלס: לא חלמנו שנגיע לכזה אירוע.

הרב שלמה פלס: נערכנו, מפריסה של רשת תקשורת לוויינית בקהילות אם יורידו את האינטרנט, ועד מחסני מזון ובתי מלון, אבל הכול התהפך לנו.

הרב שלמה פלס: אנחנו באירוע מתגלגל וכל שעה צריכים לייצר משהו חדש.

הרב שלמה פלס: כרגע בעיקר מתמקדים בלהציל חיים, לשחרר אנשים על רכבות מכל מיני עיירות שיש שם הרבה תופת.

הרב שלמה פלס: גם לפני הגבול וגם אחרי הגבול יש לנו אנשים.

הרב שלמה פלס: הקמנו כל מיני בתי מלון ובתי מחסה שאנשים באים ומקבלים אוכל.

הרב שלמה פלס: נוחתת עוד מעט טיסה חמישית שאנחנו כבר מביאים לארץ.

הרב שלמה פלס: אתם מדברים הרבה על הקליטה בארץ, אז היה לי את הזכות, את הטיסה הראשונה שנחתה פה.

הרב שלמה פלס: הייתי ביחד עם ראש נתיב, עם כל הצוות של שרת הקליטה שבאמת התגייסו כולם ב-04:00 לפנות בוקר, הגיעו כדי באמת לראות מה אפשר לעשות.

הרב שלמה פלס: פתרו בעיות בשטח, באמת היו קשובים לכל דבר.

יוליה מלינובסקי: יש בעיות ביורוקרטיות שאנחנו יכולים לפתור?

יוליה מלינובסקי: אנשים באים בלי מסמכים.

יוליה מלינובסקי: יש הרבה בעיות, שדרכון לא בתוקף, אין בכלל דרכון בין-לאומי.

יוליה מלינובסקי: התברר לנו שלהרבה אנשים מאוקראינה במיוחד מבוגרים אין בכלל דרכון.

יוליה מלינובסקי: מה אתם עושים עם זכאי חוק שבות?

הרב שלמה פלס: אני אגיד לך מה עושים.

הרב שלמה פלס: דבר ראשון מה שאני למדתי, שאם מראש אנחנו מכינים רשימה לטיסה ואנחנו שולחים להם מראש ואומרים, תדעו לכם, עוד כמה שעות מגיעה טיסה ואלה האנשים שיושבים על הטיסה, הם יכולים להיערך כבר מראש, לא לעכב אנשים בשדה ובאמת לבדוק מה הבעיות שלהם, ואם פתאום נוחתת עליהם טיסה, אז הם צריכים את כל התהליך להתחיל מהתחלה.

הרב שלמה פלס: אפרופו, את מדברת על דרכונים.

הרב שלמה פלס: בשעה 15:00 בצוהריים נוחת מטוס שאנחנו מביאים ביחד עם הקרן לידידות, של בית הילדים בשיטומי.

הרב שלמה פלס: ראש הממשלה, שר האוצר, נדמה לי שגם השרה שקד הגיעו לקבל את הילדים שם.

הרב שלמה פלס: הילדים יצאו מאוקראינה בלי דרכונים והילדים מגיעים לפה בלי דרכונים.

הרב שלמה פלס: משרד החוץ התגייס כי היינו איתם בקשר.

יוליה מלינובסקי: אבל זה זכאי חוק השבות.

יוליה מלינובסקי: מה שאתם מארגנים זה לפי המסלול הזה.

יוליה מלינובסקי: פה אנחנו יודעים לתת מענה, נכון?

הרב שלמה פלס: נכון.

איילת שקד: אני אסביר לחברת הכנסת מלינובסקי, זו שאלה טובה.

איילת שקד: היו לנו מקרים שהגיעו לכאן בלי דרכון סתם אזרחים אוקראינים.

איילת שקד: מה שקרה זה שהקפצתם את השגריר, יואל, ראש רשות האוכלוסין.

איילת שקד: הם הקפיצו את השגריר לשדה התעופה והשגרירות האוקראינית הנפיקה להם איזשהו מסמך זמני.

יוליה מלינובסקי: אתמול הייתה לי בעיה.

יוליה מלינובסקי: עכשיו בדיון אנחנו פותרים בעיות.

יוליה מלינובסקי: אזרח ישראלי שעלה לטיסה עם הבת שלו שיש לה דרכון אוקראיני שהיה פג תוקף.

יוליה מלינובסקי: חברת הטיסה לא הייתה מוכנה להעלות אותה בחשש שזה מסמך לא בתוקף.

יוליה מלינובסקי: הם שלחו שאילתה לרשות האוכלוסין וההגירה לוודא מה קורה.

יוליה מלינובסקי: אתם פשוט לא עניתם.

יוליה מלינובסקי: לא היה מענה והם עיכבו אותם ולא נתנו להם לעלות לטיסה.

יוליה מלינובסקי: מה שעשיתי, אמרתי לאותו אזרח ישראלי, תקשיב, תשלם לכרטיס נוסף, כי הם לא רוצים להחזיר את זה אחר כך על חשבונם.

יוליה מלינובסקי: אתם חייבים גם פה לתת מענה מהיר או להוציא הנחיה שאם למשל דרכון אוקראיני לא בתוקף, שעדיין יעלו לטיסות.

יוליה מלינובסקי: זה מצב חירום.

יוליה מלינובסקי: באמת לתת תשובות.

צבי האוזר: אבל יוליה, דרכון לא בתוקף, אין מסמכים, גם לזכאי חוק שבות זה יכול לקרות.

יוליה מלינובסקי: רגע, תבדיל, זכאי חוק השבות, אנחנו נותנים מענה.

יוליה מלינובסקי: זכאי חוק שבות, משרד החוץ נותן תעודת מעבר חד פעמית.

יוליה מלינובסקי: זה משהו אחר, אנחנו יודעים לטפל בזה.

צבי האוזר: בהינתן שהוא הגיע למשרד החוץ.

יוליה מלינובסקי: לא, לא, זה מרוכז שם מסודר.

יוליה מלינובסקי: הם לא באים לבד, מלווים אותם.

הרב שלמה פלס: חברת הכנסת יוליה, אני רוצה להעלות פה בעיה קטנה שאם את פותרת אותה, גן עדן מובטח בטוח.

הרב שלמה פלס: יש לנו בעיה כרגע מאוד אקוטית שאתה מקבל את זה מכל הקהילות.

הרב שלמה פלס: היום לעזוב את אוקראינה, אם אתה בגיל צבא, אתה לא יכול.

הרב שלמה פלס: אם יש לך דרכון כפול, זאת אומרת ישראלי ואוקראיני, אין לך בעיה, אתה מראה בגבול את הדרכון שלך הישראלי ואתה יוצא.

הרב שלמה פלס: הבעיה היא שיש הרבה זכאי חוק שבות עם אישה וילדים שפשוט המשפחה נקרעת.

הרב שלמה פלס: האימא והילדים או שהם נשארים בתופת כי הם לא רוצים לעזוב את האבא או שהם עוזבים את הגבול ורועדים מרוב פחד כי האבא נשאר שם כי הוא מחויב גיוס.

יוליה מלינובסקי: הפתרונות שיש לי, אני לא יכולה להגיד את זה בדיון באופן פומבי.

הרב שלמה פלס: צודקת.

הרב שלמה פלס: אני אדבר איתך אחר כך בנפרד.

איילת שקד: יוצאים רק הנשים והילדים.

יוליה מלינובסקי: גבר באופן רשמי לא יכול לצאת, אז אמרתי, פתרונות שיש לי להגיד להם, אני לא אגיד את זה פה בדיון פתוח.

יוליה מלינובסקי: אוקיי, תודה רבה.

הרב שלמה פלס: תודה לכם.

יוליה מלינובסקי: למרות שהכנסת יוצאת לפגרה אנחנו נקיים את הדיונים של חמ"ל כזה כל שבוע אם יהיה צורך, כי החיים הם יותר חזקים מהפגרות ומהכנסת.

יוליה מלינובסקי: עכשיו שאלה לרשות האוכלוסין וההגירה, תרשמו לכם.

יוליה מלינובסקי: אזרח אוקראיני לא זכאי חוק שבות נמצא שם, הדבר היחיד שיש לו זה תעודת זהות פנימית אוקראינית.

יוליה מלינובסקי: זה אימא ואבא של אזרח ישראלי פה.

יוליה מלינובסקי: איך אפשר להעלות אותם למטוס?

יוליה מלינובסקי: איך אפשר לסדר?

יוליה מלינובסקי: מה צריך?

יוליה מלינובסקי: אגב, יש חברות תעופה שמוכנות בלי שום בעיה, יש כאלו שמערימות קשיים.

יוליה מלינובסקי: אולי כדאי להוציא הנחיה ברורה, משהו מסודר כי באמת זה שאלות שאני רואה אותן על בסיס קבוע.

קריאה: אין לו דרכון בכלל.

יוליה מלינובסקי: אין דרכון בכלל, אנשים בני 70–80 באוקראינה לא מחזיקים דרכון.

יוליה מלינובסקי: שאלה נוספת באותו הקשר, רוצים להגיע לפה קרובי משפחה, יש ילד שנולד.

יוליה מלינובסקי: אין לו עדיין דרכון והוא לא רשום אצל אימא.

יוליה מלינובסקי: יש כמובן תעודת לידה, מסמך שזה ילד של אותה אישה.

יוליה מלינובסקי: מה עושים?

יוליה מלינובסקי: לאישה יש דרכון, לילד נולד אין דרכון.

יוליה מלינובסקי: לילדים שלי עד גיל 3–4 לא היה דרכונים כי לא טסתי איתם, לא היה צורך בזה.

יוליה מלינובסקי: הנחיות ברורות בצורה מסודרת כי אף אחד לא יודע תשובות.

יוליה מלינובסקי: אנחנו טובים בשאלות האלו.

יוליה מלינובסקי: גלעד, אתה התחלת את הנושא הזה ביום שני אצלך בוועדה.

יוליה מלינובסקי: אנחנו התקדמנו.

יוליה מלינובסקי: אני פשוט יודעת שאתה עוד מעט צריך לצאת, אז - - -

גלעד קריב: נכון.

גלעד קריב: טוב מאוד, תודה חברת הכנסת מלינובסקי, השרה, ראשי רשות האוכלוסין, נתיב, תודה על ההתגייסות למשימה.

גלעד קריב: אני לא אאריך בדברים עקרוניים אלא אבקש להתייחס לכמה נקודות מעשיות.

גלעד קריב: הדיון ממשיך פה.

גלעד קריב: אנחנו נמשיך גם דיוני מעקב בזוויות אחרות בוועדת חוקה שאחראית על חוק השבות, וביחד נתקדם.

גלעד קריב: שאלה אחת נוגעת להגדרת דרגה ראשונה לבני המשפחה של אזרחים ישראלים.

גלעד קריב: מי נכלל באותו מעגל של בני משפחה שניתן להביא אותם אף אם הם לא זכאי שבות, ללא דרישת ערבות?

איילת שקד: אבא, אימא, אח, אחות, ילד, ילדה.

גלעד קריב: ואם יש לאימא אח ואחות, הם לא קטינים ולהם יש משפחות?

יוליה מלינובסקי: זה כבר לא דרגה ראשונה.

יוליה מלינובסקי: אני מבקשת מרשות האוכלוסין, כשאנחנו כתבנו נהלים, כתבנו דרגה ראשונה.

יוליה מלינובסקי: אגב, גם אני שאלתי את זה אתמול בביקור - - -

צבי האוזר: דרגה ראשונה לא צריכים ערבות.

איילת שקד: נכון.

יוליה מלינובסקי: תפרסמו מה זה דרגה ראשונה.

איילת שקד: כרגע המספר הוא מאוד נמוך של מי שביקשו ממנו ערבות, 350 בערך.

יוליה מלינובסקי: כמה ערבויות ביקשו?

תומר מוסקוביץ: בערך 20% אנחנו מבקשים ערבות.

יוליה מלינובסקי: כמה עכשיו במספרים?

תומר מוסקוביץ: נכון לסוף שבוע זה היה 350.

איילת שקד: ל-20% מבקשים ערבות.

צבי האוזר: זאת אומרת 80% הם קרובי משפחה.

איילת שקד: או שלא מבקשים ערבות.

תומר מוסקוביץ: לא בהכרח.

תומר מוסקוביץ: תשמע, כשמגיע בן אדם ובקרי הגבול ומנהל המשמרת שם מתרשם שזה לא בן אדם עם סכנת השתקעות, איש עסקים רציני, נכנסה סגנית של ראש עיר גדולה באוקראינה, זה שיקול דעת.

תומר מוסקוביץ: במקרה שהוא לא דואג בכלל, הוא לא מבקש ערבות.

יוליה מלינובסקי: רגע, סליחה, אנחנו היינו באמצע הדברים של גלעד.

יוליה מלינובסקי: בבקשה.

גלעד קריב: תודה.

גלעד קריב: אני מבקש לבחון את האפשרות שהגדרת הדרגה הראשונה, כמו שעשינו בקורונה, צריכה לכלול את האדם מדרגה ראשונה, בן זוגו או בת זוגו המוכרים, לא רק הצהרות.

גלעד קריב: אם אדם רשום כבן זוגו של בעל הדרגה הראשונה וילדיו הקטינים, הם צריכים לידון כיחידה אחת.

גלעד קריב: לא הגיוני במצב הזה לומר, יש זכות קנויה להביא את קרובו של אדם בדרגה ראשונה, אבל ילדיו הקטינים ובן זוגו הם במעמד אחר.

גלעד קריב: אם יש חריג של דרגה ראשונה זה צריך לכלל בן זוג וילדים קטינים.

גלעד קריב: דבר אחד.

גלעד קריב: דבר שני, אני מבקש שתיקבע תקרה סבירה לנושא הערבות.

גלעד קריב: אי אפשר לדרוש מאזרח ישראלי להעמיד ערבות של 50,000 שקלים.

איילת שקד: לא, לא, גלעד, הערבות היא 10,000 שקלים.

איילת שקד: אני רוצה להגיד לך שיש מקרים קיצוניים שבשום מצב בעולם לא היינו מכניסים לארץ.

גלעד קריב: אני לא מדבר, זה ברור.

איילת שקד: בסדר, אז זה המקרים.

איילת שקד: אתה רוצה שאני אספר לך על מקרים?

גלעד קריב: השרה, אין לנו רגע ויכוח על זה.

גלעד קריב: אני גם לא כופר בעניין הערבות למי שהוא לא בדרגה ראשונה וכו'.

גלעד קריב: אני רק מציע שבמקום שהחלטתם כבר להכניס אבל בצדק אתם דורשים ערבות, תבואו ותאמרו שיש תקרה לערבות.

איילת שקד: אבל יש תקרה.

איילת שקד: התקרה זה 50,000.

תומר מוסקוביץ: הערבות של 50,000, אנחנו לא המצאנו את הערבויות בגלל הסיפור באוקראינה.

תומר מוסקוביץ: גם בעבר כשיש מקרה שהוא על הגבול, שבעצם היה ראוי לסרב אותו אבל מאיזה שהן סיבות לא מסרבים אותו, 50,000 זה המספר.

גלעד קריב: תומר, יש רק הבדל אחד, שאנחנו לא במצב חירום.

יוליה מלינובסקי: אנחנו עכשיו במצב שאנחנו משנים את המדיניות תוך כדי תנועה.

יוליה מלינובסקי: אתה צודק, כולנו צריכים ללמוד את המציאות.

גלעד קריב: אני מעלה נקודות.

גלעד קריב: אני מבקש שתחשבו עליהן.

גלעד קריב: אני רק אומר, יש הבדל בשגרה.

גלעד קריב: אדם רוצה להביא לכאן קרוב נדרש לערבות.

גלעד קריב: כשזה לא במצב חירום יש לו שבוע, שבועיים, שלושה להתארגן ולגייס.

גלעד קריב: הסיטואציה פה קצת שונה.

גלעד קריב: אני רק מבקש שתחשבו על קביעת תקרת הערבות במקרים מיוחדים.

איילת שקד: טוב.

גלעד קריב: נקודה שלישית.

גלעד קריב: תיראו, הסיפור הזה של הצעד ההומניטרי כלפי אנשים שהם לא זכאי שבות ולא במעגל הקרבים של אזרחים ישראלים הוא דבר מאוד חיוני.

גלעד קריב: צריך לנהל אותו כמובן בצורה מאוד רגישה.

גלעד קריב: השרה אומרת בצדק שאנחנו לא נמצאים בתחתית הרשימה בהשוואה למדינות אחרות.

איילת שקד: אנחנו נמצאים בצמרת הרשימה, שתדעו.

גלעד קריב: וזו אמירה חשובה.

גלעד קריב: מקובל עליי לחלוטין שיש הבדל, כי דרך אגב יש גם הבדל בדין הבין-לאומי בין מדינה שהיא גובלת לבין מדינה שהיא לא גובלת, אז אני בהחלט מקבל את האמירה שלא צריך להתהדר בכתרים של קוצים, ולהתנדב.

גלעד קריב: אני כן חושב שלמהלך בנושא הזה של פליטים יש חשיבות גדולה גם בין-לאומית וגם פנים-ישראלית מבחינת הערכים של מדינת ישראל בראש וראשונה כמדינה יהודית, לא רק כמדינה מערבית ודמוקרטית, ואני רוצה להציע כאן ללכת למהלך מתואם עם ממשלת אוקראינה, שיגדיר מסגרות שאנחנו קולטים כאן בארץ, למשל מסגרות של ילדים שהם לא יהודים, אבל עם העובדה שהמהלך יהיה מתואם עם ממשלת אוקראינה ויובאו לכאן מסגרות של פליטים ולא אינדיבידואלים, ולמדינת ישראל יש רשת מפוארת של כפרי נוער ומרכזי קליטה לנוער.

גלעד קריב: ברוך השם יש פה מאות אלפי אזרחים ישראלים שהם דוברי אוקראינית ודוברי רוסית, רבים מהם גם אנשי חינוך ועובדים סוציאליים, בכל זירות המשק.

גלעד קריב: אם נלך למהלך מאורגן ולא פרטני של קליטת פליטים, זה יוריד את החשש גם מפני השתקעות ארוכת טווח גם כשהשקט יחזור לאוקראינה.

גלעד קריב: אני מאוד ממליץ לחשוב איך בצד הקליטה הברוכה של בתי היתומים, שמפעילות הקהילות היהודיות, נבוא בדברים עם שגרירות אוקראינה ונראה איך מביאים לכאן - - -

יוליה מלינובסקי: אבל אני רק מזכירה לך שאנחנו בפני גל עלייה מאוד גדול של זכאי חוק השבות, שכל המשאבים האלה אנחנו קודם כל נותנים - - -

גלעד קריב: אף אחד לא מדבר על עשרות אלפים.

גלעד קריב: אני לא בטוח שאנחנו מדברים אפילו על אלפים.

גלעד קריב: אני חושב שאם ישראל תבצע מספר מהלכים מאורגנים ברמה ההומניטרית של קליטת קבוצות של פליטים במקום אינדיבידואלים, זה יעביר מסר נכון בזירה הבין-לאומית.

גלעד קריב: זה יקל את הטיפול בקבוצות הפליטים והפליטות האלה.

גלעד קריב: אני חושב שזה מהלך עדיף ואני מבקש שתחשבו על המהלך.

איילת שקד: בסדר גמור.

יוליה מלינובסקי: תודה רבה.

יוליה מלינובסקי: השרה עוד מעט צריכה לצאת.

יוליה מלינובסקי: אני רוצה לנצל שהיא יושבת פה.

יוליה מלינובסקי: כל ההסדר עכשיו של באים מאוקראינה הוא לחודש.

אורית סטרוק: אבל יוליה, אנחנו גם רוצים שהשרה תשמע אותנו.

יוליה מלינובסקי: תקשיבי, סיימתי לטפל בזה ביום שישי ב-00:00 בלילה וב-10:00 כבר התחלתי שוב פעם.

יוליה מלינובסקי: אני מוצפת בפניות, לא בדיבורי סרק.

יוליה מלינובסקי: אלה פניות אמיתיות, שאלות אמיתיות.

יוליה מלינובסקי: ריכזתי את זה.

אורית סטרוק: לא הבנתי.

אורית סטרוק: יש לי זכות מלאה שהשרה תשמע - - - וגם את צביקה.

אורית סטרוק: איזה מן דבר כזה?

איילת שקד: אני אשאר עד 11:20.

יוליה מלינובסקי: השרה תישאר פה כמה שהיא תוכל.

יוליה מלינובסקי: שאלה: ההסדר כרגע לחודש.

יוליה מלינובסקי: תשקלו כבר עכשיו.

יוליה מלינובסקי: רואים מצוקה, כי לצערי הרב אני לא רואה שם שהמצב הוא משתפר, כי אנשים הם חרדים, הם כבר מתחילים לשאול.

יוליה מלינובסקי: שאלה נוספת: יש לנו פה אזרחים שהם נמצאים על ויזה ארעי, אזרח ארעי, שגברת נמצאת על הליך התאזרחות, עוד לא סיימה אותו, יש לה פה בעל, יש לה ילדים.

יוליה מלינובסקי: בדרך כלל יש ילדים מנישואים קודמים.

יוליה מלינובסקי: הם שם.

יוליה מלינובסקי: שאלה נוספת: יש לנו פה עובדים זרים, 4,300, לרוב גברים.

יוליה מלינובסקי: לכולם יש גם אישה וילד או ילדה.

יוליה מלינובסקי: אני נתקלתי בשאלות ששואלים האם היא יכולה לבוא להתארח אצל בעלה.

יוליה מלינובסקי: זה שאלות מהשטח.

יוליה מלינובסקי: בסוף אנחנו נוציא את זה, אבל תשובות אני רוצה כבר מחר שאנחנו נוכל לפרסם אותן.

יוליה מלינובסקי: צביקה בבקשה.

צבי האוזר: תודה.

צבי האוזר: קודם כל אני רוצה לברך את השרה ולברך את המערכת שמתארגנת.

צבי האוזר: אני רק רוצה לתת הערת שוליים.

צבי האוזר: אתם נערכים ל-100,000 עולים זכאי חוק שבות.

צבי האוזר: אני חושב שאתם חושבים בקטן.

צבי האוזר: אני חושב שאנחנו בשנים הספורות הקרובות יכולים להביא בהיקפים הרבה יותר גדולים וכך צריך לחשוב.

צבי האוזר: עוד הערה אחת לחוק השבות.

צבי האוזר: הנחת העבודה של כולם, שכל זכאי חוק השבות מתממשקים למערכת של נתיב, של משרד החוץ, מגיעים בצורה מסודרת.

צבי האוזר: אני חושב שזאת הנחת עבודה שגויה.

צבי האוזר: אני מניח שבהיקפים גדולים יש רבבות זכאי חוק שבות שהם לא יודעים להתממשק בכלל עם המערכות של מדינת ישראל, לא מכירים את זה וצריך לתת על זה את הדעת ואני בטוח שחלקם הם גם היום במעמד פליט.

צבי האוזר: אנחנו מדברים על 1.2 מיליון פליטים נכון לעכשיו שיוצאו מאוקראינה.

צבי האוזר: ההערכות מדברות על 7 מיליון פליטים.

יוליה מלינובסקי: 12 מיליון זה ההערכה של האו"ם.

צבי האוזר: 12 מיליון, ולכן האמירה שאמרת כאן, השרה, שאנחנו צופים ל-15,000 שיגיעו לישראל בחודש, אני לא כל כך מבין, ושוב, אני עולה חדש, מתנצל מראש, לא כמו יוליה ישנתי בשדה.

צבי האוזר: למה 15, למה לא 30, למה לא 45?

צבי האוזר: איך ישראל מנהלת בכלל את האירוע הזה בהינתן שהיא לא מנהלת את זה באמצעות ויזות כמו שמדינות אחרות?

צבי האוזר: יגיעו פה 60,000 ו-100,00 איש, זאת אומרת אנחנו באיזשהו שאנטי-שאנטי בהקשר הזה.

יוליה מלינובסקי: לא, אנחנו לא בשאנטי, אנחנו פשוט עובדים תוך כדי תנועה.

צבי האוזר: לא, לא, שאנטי-שאנטי קונספטואלית.

צבי האוזר: עובדים מצוין.

צבי האוזר: אם השרה חושבת שיגיעו 15,000, שכל המדינות ינהלו את זה במתכונת של ויזות ואנחנו במתכונת שערים פתוחים, יגיעו לכאן מהר מאוד 100,000 עד שנתחיל להגיד ג'ק רובינזון ולחשוב מה לעשות.

איילת שקד: אתה צודק.

צבי האוזר: לכן מיידית מה שצריך לעשות זה לנסח מדיניות הגירה ברורה, שבהקשר הזה אני חושב שישראל צריכה להצהיר מראש הצהרה מרחיבה על היקף פליטים שהיא תקלוט, אבל לגדור את זה במספר באופן מעשי שיהיה מרחיב לשאר מדינות העולם.

צבי האוזר: דבר שני, לתת במספר הזה עדיפויות ולהצהיר על כך מראש על ידי ויזה.

צבי האוזר: אם יש קרובי משפחה, מקרים הומניטריים, דבר ראשון.

צבי האוזר: הדבר השני, קריטי, אנשים שמועסקים בעקיפין או במישרין על ידי חברות ישראליות.

צבי האוזר: יש לא מעט אוקראינים שגם זכאי שבות שנמצאים.

צבי האוזר: אותם צריך להביא.

צבי האוזר: יש להם כאן מה לעשות, יש להם מקומות עבודה.

צבי האוזר: הפסקת העבודה שלהם תפגע בתוצר הישראלי, תפגע בייצוא הישראלי, בפעולה הישראלית.

יוליה מלינובסקי: אגב, אתה יודע איפה רוב-רובם של העובדים שלנו של תעשיית הייטק?

יוליה מלינובסקי: אתה יודע מאיזה עיר הם רובם?

צבי האוזר: לא.

יוליה מלינובסקי: מחרקוב.

יוליה מלינובסקי: חרקוב זה בירת המדע של אוקראינה.

ולדימיר בליאק: הייתה.

צבי האוזר: שמעתי שיש כ-50,000 עובדים בתעשיית ההייטק הישראלית.

צבי האוזר: אני מניח יותר.

צבי האוזר: צריך לתת ל-10,000, 15,000 מהאנשים האלה קודם כל להגיע כי יש להם מקומות עבודה.

צבי האוזר: הם ימשיכו את התוצר, וכל שיבוש מעבר לבעיה ההומניטרית - - -

יוליה מלינובסקי: אגב, הם גם לא צריכים מעמד פליט כי הם יכולים לעבוד, להרוויח ועוד לשלם מיסים.

צבי האוזר: אבל אנחנו צריכים להכיר בהם.

צבי האוזר: הם כן צריכים מעמד פליט כי הם מגיעים לא בויזה.

יוליה מלינובסקי: במסגרת אשרת עבודה.

צבי האוזר: השרה, אני חושב שאתם צריכים לחשוב על מעמד פליט-עובד, להגדיר אותו כפליט בסטנדרטים הבין-לאומיים ולאפשר לו - - -

קריאה: אפשר לתת לו ב/1 רגיל כמו כל עובד זר מאוקראינה.

צבי האוזר: אינני בקיא, אני רק אומר לכם שבמקום קליטה עיוורת או פתיחת שערים עיוורת, שאגב ליבי-ליבי אבל אנחנו נוצף, תנהלו את זה מהיום בצוהריים.

צבי האוזר: אני אשמח, השרה, להתייצב אצלכם לעבודת מחשב.

צבי האוזר: אני חושב שצריך לשלב פה את המגזר האזרחי ואת המגזר העסקי שמכיר את האנשים, שיודע לספק שמות, שיודע לספק כתובות, שיודע לנהל את זה בחוכמה.

צבי האוזר: זה קריטי.

צבי האוזר: באשר לפוטנציאל העלייה שהוא לא רק אוקראינה ורוסיה, הוא כל מדינות האזור, אנחנו באירוע היסטורי דרמטי.

צבי האוזר: צריך לחשוב בסדרי גודל אחרים ובמימדים אחרים, וחייבים בראש ובראשונה לגבש חזון מכיל וגדול, לא רק לחשוב בקטן.

צבי האוזר: תודה רבה.

יוליה מלינובסקי: תודה רבה.

יוליה מלינובסקי: עוד שאלות מהשטח, גבירתי השרה.

יוליה מלינובסקי: אחת הבעיות זה חוסר ארגון בתוך שדה התעופה.

יוליה מלינובסקי: כולם באמת עובדים מאוד קשה אבל זה לא מסונכרן.

יוליה מלינובסקי: גם אזרחים לא מקבלים מענה.

יוליה מלינובסקי: יש מספר טלפון שלכאורה אתה יכול להתקשר ולקבל שם מענה.

יוליה מלינובסקי: המספר הזה לא עונה אף פעם לאף אחד.

יוליה מלינובסקי: העוזרת שלי אתמול ניסתה שעתיים.

יוליה מלינובסקי: אתמול היה לי מקרה שגברת מאוקראינה סתם ישבה שם שעות על גבי שעות בגלל שעובדי הרשות לא התקשרו למי שמארח אותה, והוא לא בא להפקיד צ'ק.

יוליה מלינובסקי: הוא מחכה בבית, היא מחכה בשדה בלי יכולת תקשורת.

יוליה מלינובסקי: זה עצוב.

יוליה מלינובסקי: אנחנו גורמים נזק לעצמנו.

יוליה מלינובסקי: צריך להיות שם טלפון שזמין 24/7 גם לפניות מאזרחים, גם עורכי דין.

יוליה מלינובסקי: אגב, אני רוצה פה הערת סוגריים.

יוליה מלינובסקי: יש עו"ד שהתגייסו עכשיו, מה שנקרא חינם ועוזרים, ויש כאלו שמנסים להרוויח קופון.

יוליה מלינובסקי: זה עצוב מאוד.

יוליה מלינובסקי: פה אני ככה בהערת סוגריים.

יוליה מלינובסקי: טלפון, מוקד עם מישהו מוסמך שיודע לתת תשובות וגם לקבל החלטות, שאפשר לנהל איתו שיח.

יוליה מלינובסקי: שיהיה שם מישהו 24/7, מוסמך לתת תשובות ומענה אנושי, כי באמת אחת הבעיות של אנשים, שהם באמת לא מבינים כפי שגלעד אמר, מה זה קרבה ראשונה?

יוליה מלינובסקי: איפה זה פורסם?

יוליה מלינובסקי: איך פורסם?

יוליה מלינובסקי: מה עושים?

יוליה מלינובסקי: זה השאלות שאני שואלת.

יוליה מלינובסקי: הרב סטמבלר בבקשה, בזום מאוקראינה.

יוליה מלינובסקי: איפה אתה נמצא פיזי?

מאיר סטמבלר: אני בדנייפרו.

מאיר סטמבלר: הצלחתי לשלוח את המשפחה שלי מחוץ לגבולות, בשבת.

מאיר סטמבלר: הם עברו וממש ברגעים האלה הם בדרך לארץ.

מאיר סטמבלר: רק בכמה מילים, יש לי מה להגיד למה שדיברתם אבל לתת לכם קצת את המצב בשטח ומה אנחנו פועלים ומה אנחנו עוסקים עכשיו.

מאיר סטמבלר: ממש חדשות של החצי שעה האחרונה תוך כדי הוועידה הזאת.

מאיר סטמבלר: המצב בחרקוב כנראה אתם יודעים, רואים את זה.

מאיר סטמבלר: יש שם המון יהודים.

מאיר סטמבלר: אני לא יכול להגיד מספר.

מאיר סטמבלר: אני חושב שבקטסטרופה שקורית עכשיו מדינת ישראל יכולה להבין שכל המספרים שדובר, אנחנו כל הזמן אמרנו, בכל הראיונות אמרו 200,000 זכאי עלייה.

מאיר סטמבלר: אנחנו טענו, לפחות חצי מיליון.

מאיר סטמבלר: יש המון יהודים.

מאיר סטמבלר: בחרקוב מפציצים כל הזמן.

צבי האוזר: אתה יכול לחדד את זה?

צבי האוזר: אתה חושב שיש חצי מיליון יהודים באוקראינה?

מאיר סטמבלר: אני חושב.

מאיר סטמבלר: אני לא יכול לבסס את זה.

איילת שקד: אנחנו יודעים את הנתונים.

איילת שקד: באוקראינה יש 40,000 יהודים ועוד 150,000 זכאי חוק השבות.

איילת שקד: ברוסיה יש 600,000.

צבי האוזר: לא, הוא אומר שבאוקראינה יש חצי מיליון.

איילת שקד: אבל הוא טועה.

יוליה מלינובסקי: אני אגיד לכם משהו מניסיון.

יוליה מלינובסקי: אף אחד לא יודע בוודאות.

צבי האוזר: המיפקד האחרון התקיים לפני 20 שנה.

צבי האוזר: המפקד של היהודים התקיים לפני 20 שנה.

יוליה מלינובסקי: תקשיבו, אנחנו לא יודעים בוודאות כי הרבה אנשים חיו שם טוב, לא התעסקו בשאלה הזאת ועכשיו הם פותחים מסמכים ורואים שסבתא יהודייה.

יוליה מלינובסקי: אנחנו לא נשפוט אף אחד.

יוליה מלינובסקי: המלחמות זה תמיד התנועה הגדולה של אנשים, אז אני חושבת שאנחנו נדע תוך כדי תנועה.

יוליה מלינובסקי: לפי ההערכות שלי והאנשים שאני מכירה, ואגב, אני רואה נציג של הרבנות, תיכף אני אתייחס למה אני הזמנתי אתכם, כי כל מה שאתם עשיתם עד עכשיו מבחינת בירורי יהדות, תם ונשלם, אי אפשר יותר, אז אנחנו לא יודעים בוודאות.

יוליה מלינובסקי: אנחנו צריכים להתארגן לכל תרחיש.

צבי האוזר: אבל מה הוא חושב?

צבי האוזר: הוא חושב שיש חצי מיליון?

צבי האוזר: זה חשוב הדברים האלה.

ולדימיר בליאק: כן, אבל אין חצי מיליון.

מאיר סטמבלר: צר לי לחלוק, כבוד השרה.

מאיר סטמבלר: אני רק רוצה להגיד, אני נמצא פה למעלה מ-30 שנה ואני מכיר את הרשימות.

מאיר סטמבלר: אין שבוע שאנחנו לא עוברים ולא מוצאים עוד יהודים.

מאיר סטמבלר: בכל מקום שהקהילה מתבססת, משקיעה בבית כנסת ובתשתיות, פתאום, איך אומרים, היהודים יוצאים מהארון, מגיעים, מוצאים סבתא ועוד סבתא ועוד מישהו, לכן אני מציע לא לדבר על מספרים בכלל.

יוליה מלינובסקי: בדיוק, זה מה שאני אמרתי.

מאיר סטמבלר: אוקיי, אז זה באמת לא הנושא.

יוליה מלינובסקי: מה אתם צריכים עכשיו?

יוליה מלינובסקי: הנה, יש לי פה שרה, יש לי פה נציגים של כל משרדי הממשלה.

יוליה מלינובסקי: מה אנחנו יכולים לסייע?

יוליה מלינובסקי: מה הבעיות שאנחנו יכולים לפתור, כבוד הרב?

מאיר סטמבלר: יפה, תודה, אז קודם כל רק לבטא מה שקורה ברגעים אילו ומה אנחנו עוסקים.

מאיר סטמבלר: יש לנו חמישה אוטובוסים שאמורים לצאת מחרקוב ברגע זה, וזה המון הוצאות וזה המון לוגיסטיקה וזה תיאום עם המשטרה ותיאום עם הצבא.

מאיר סטמבלר: אין מילים לתאר כמה שזה קשה.

מאיר סטמבלר: לפני חצי שעה אני מקבל מידע על התראה של הגופים הממונים על זה, ששני אוטובוסים שאמורים לצאת היום מקייב, שאנחנו עושים את זה במסירות נפש, בדרכים-לא-דרכים לגבול, יש התראה שחבר'ה, מחבלים רוסים הולכים לעלות על האוטובוס.

מאיר סטמבלר: עכשיו תבינו מה קורה.

מאיר סטמבלר: אין לנו מספיק כוח אדם לשמור על האוטובוסים האלה מבפנים.

מאיר סטמבלר: בגלל שפתחנו חמ"ל מהר, ואנחנו לא מספיק מקצועיים, אבל לפי שאני רואה מה קורה בעולם, ברוך השם אנחנו מסתדרים יותר טוב מגופים אחרים.

מאיר סטמבלר: יש לנו רשימות שהעברנו מחוץ לגבולות, כמעט 2,000 איש, מתוכם 1,200 כנראה הגיעו לישראל.

מאיר סטמבלר: אנחנו בתיאום עם כל הגורמים, עובדים יום ולילה צוות ענק מכל המקומות.

מאיר סטמבלר: אין לנו שום אופן לאבטח את האוטובוסים האלה כמו שצריך מבפנים.

מאיר סטמבלר: ממש היום עשינו חישוב מצב עם הקב"ט שלנו.

מאיר סטמבלר: אני חשבתי, אני מתבטא אולי באופן שלא מתאים לארץ, אבל אנחנו במדינה כזאת שאין ברירה, לבקש מבנדיטים, חבר'ה מקומיים עם נשק לעלות על כל אוטובוס לשמור על החבר'ה שלנו, שלא יהיו לא צבא של רוסיה חס ושלום ולא של אוקראינה, בלי מדים, חבר'ה מקצועיים.

מאיר סטמבלר: יש פה חבר'ה בכל המקומות שאנחנו בקשר איתם.

מאיר סטמבלר: לצערנו הרב זה מערב פרוע.

מאיר סטמבלר: אנחנו קשורים עם כל מי שצריך בכדי להציל יהודים.

יוליה מלינובסקי: מה אנחנו יכולים לעשות, כבוד הרב?

מאיר סטמבלר: אני רוצה לתאר לכם את המצב.

יוליה מלינובסקי: אני איכשהו תיארתי לעצמי את המצב.

יוליה מלינובסקי: למרות שאני כבר 23 שנה לא שם, עדיין אני מתארת את המצב.

מאיר סטמבלר: אז המצב שאנחנו עכשיו תכננו למשל, ואנחנו כבר עובדים על זה בדנייפרו, בחרקוב ובעוד כמה מקומות, שאנחנו מביאים את האוטובוסים לתוך חנייה מקורה, בתקווה שחס ושלום וכו', ושם אנחנו בודקים כל מי שעולה לאוטובוס.

מאיר סטמבלר: תבינו איזה אירוע מתגלגל ומה אנחנו עושים.

יוליה מלינובסקי: כבוד הרב, יש לי שאלה אליך.

יוליה מלינובסקי: אני טיפה מכירה את הגיאוגרפיה של אוקראינה.

יוליה מלינובסקי: אין דרך לצאת דרך רוסיה?

יוליה מלינובסקי: סליחה על השאלה אולי המטופשת, כי אני יודעת שגם לצד ההוא יש אפשרויות לצאת.

מאיר סטמבלר: השאלה מאוד טובה, כואבת, ואני אגיד לכם בדיוק מה שקרה לנו שלשום.

יוליה מלינובסקי: כי לא אכפת איך הם יגיעו לארץ.

מאיר סטמבלר: גם לי לא.

מאיר סטמבלר: זה לא משהו שאני יכול באופן רשמי לעשות.

מאיר סטמבלר: בכל זאת היינו מעורבים, אז בואו אני אספר לכם מה קרה.

מאיר סטמבלר: יש לנו יהודים במריופול בתוך הקרבות.

מאיר סטמבלר: היה הסכמה שעושים - - -

יוליה מלינובסקי: כן אני מכירה, שביל ירוק, הומניטרי.

מאיר סטמבלר: הכול היה בטוח, היהודים יצאו למקום מפגש.

מאיר סטמבלר: שלחנו אוטובוס עם ליווי משטרתי והתחילו פשוט להפציץ.

מאיר סטמבלר: איך אני צריך להרגיש שיש לי תיאום ואני מבקש מיהודים לצאת מהבתים לאוטובוס ומפציצים אותם?

מאיר סטמבלר: בזה אנחנו חיים, גבירותיי ורבותיי.

יוליה מלינובסקי: דרך הקרים אתם לא יכולים לצאת?

יוליה מלינובסקי: כי זה קרוב.

מאיר סטמבלר: זה בדיוק אותו דבר.

יוליה מלינובסקי: זה שאתה מדבר פה, אני מאמינה שגורמים רלוונטיים שומעים אותך פה בתוך מדינת ישראל.

מאיר סטמבלר: אני לא מבקש בזה עזרה, אני רק מתאר את המצב.

מאיר סטמבלר: מה שאתם דיברתם מקודם, אז קודם כל חשוב לי גם כן, כבוד השרה - - -

יוליה מלינובסקי: היא יצאה רגע.

יוליה מלינובסקי: האנשים שלה פה.

יוליה מלינובסקי: כולם פה.

מאיר סטמבלר: חשוב לי בפרוטוקול.

מאיר סטמבלר: חשוב מאוד להבין שמדינת ישראל אף פעם לא ביקשה ויזות בשביל אוקראינים.

מאיר סטמבלר: קנדה וארצות הברית צריכים לשנות חוק.

מאיר סטמבלר: זה לא פשוט.

מאיר סטמבלר: זה לא שהם החליטו בעקבות המלחמה לבקש ויזות.

מאיר סטמבלר: פולין, כל אירופה בעצם מקבלת פליטים.

מאיר סטמבלר: מדינת ישראל כאור לגויים.

מאיר סטמבלר: אני בן אדם אורתודוכסי ואני לא רוצה שיביאו הרבה גויים בארץ, וזה חשוב לי, אבל אני חי פה ואני מכיר את המצב ומבין את המצב.

מאיר סטמבלר: מדינת ישראל לא יכולה, אנחנו כבר עשינו הרבה נזק, תסלחו לי מאוד, עם היחס של מדינת ישראל ככה לשבת על הגדר ולהסתכל דרך המבט של האינטרסים שלה.

מאיר סטמבלר: זה לא זמן לאינטרסים.

מאיר סטמבלר: מה שאני הייתי מציע פתרון לכל מה שדובר עכשיו, ואני מצטער, אין לי הרבה זמן, פשוט מאוד.

מאיר סטמבלר: חשוב להשקיע במחנות פליטים מכובדים, להשקיע המון כספים, לשלוח לשטח אנשי נתיב, קונסולים, עזרה הומניטרית לעזור לקבל את כל - - -

יוליה מלינובסקי: אנחנו מבינים את הכאב שלך.

יוליה מלינובסקי: אנחנו מאוד מכבדים אותך.

יוליה מלינובסקי: אנחנו מאוד מעריכים את העבודה שלך.

יוליה מלינובסקי: אני חושבת שמדינת ישראל עושה בנסיבות העניין מה שהיא יכולה ואנחנו משתפרים.

צבי האוזר: מחנות פליטים במדינות השכנות.

מאיר סטמבלר: אני חושב שזה יהיה פתרון לשאלות - - -

יוליה מלינובסקי: תודה רבה.

יוליה מלינובסקי: אנחנו מאוד מעריכים.

יוליה מלינובסקי: מנכ"ל ביטוח לאומי, אני ביקשתי ממך להגיע לפה כי יש - - -

מאיר שפיגלר: אני אדווח.

מאיר שפיגלר: ביום שלישי-רביעי שבוע שעבר נתתי הנחיה מיידית שכל מי שהוא תושב חוזר שמגיע לכאן, אנחנו לא עורכים לו את הבדיקות הידועות של מרכז חייו, אלא מייד מקנים לו סטטוס של תושב חוזר, שזה נותן לו את האפשרות לקבל ביטוח בריאות לו ולכל באי ביתו, זאת אומרת כל מי שהוא מתחת לגיל 18 מקבל ביטוח בריאות מיידית מבלי שהוא נדרש - - -

יוליה מלינובסקי: ממתי?

מאיר שפיגלר: זה בוצע שבוע שעבר.

יוליה מלינובסקי: חייתי בחו"ל, חזרתי, לא שילמתי ביטוח לאומי.

יוליה מלינובסקי: עכשיו זהו, יש לי ביטוח בריאות.

מאיר שפיגלר: נכון.

ולדימיר בליאק: בלי תקופת צינון.

מאיר שפיגלר: יש תקופה שנקראת תקופת אכשרה של שישה חודשים, שאם רוצים לקבל ביטוח בריאות מיידית, אז צריכים להפקיד סדר גודל של 12,000 שקלים.

מאיר שפיגלר: זה בדרך השגרה כדי לקבל את הביטוח הבריאותי, אלא שבנסיבות שאנחנו כרגע מתמודדים איתם, ראשית, הכרנו בכולם ללא יוצא מן הכלל.

מאיר שפיגלר: אנחנו מכירים בכולם ללא יוצא מן הכלל כמי שהם תושבים.

מאיר שפיגלר: יש להם תעודת תושב.

מאיר שפיגלר: זה אומר שעכשיו, ראשית, אם הם רוצים לקבל טיפול רפואי מיידית, אז הם יכולים להפקיד את הכסף, תיכף נדבר על זה, ואם לא קורה להם שום דבר והם נדרשים לשירות בריאותי אחרי חצי שנה, הם מקבלים אותו ללא צורך להפקיד ולו שקל אחד.

מאיר שפיגלר: תיכף אני אדבר על הפירעון או תקראי לזה הפדיון של חצי שנה של המתנה.

מאיר שפיגלר: כולם ללא יוצא מן הכלל מקבלים עבור הילדים שלהם מגיל 18 ומטה ביטוח בריאות מלא.

מאיר שפיגלר: כך גם לגבי נשים שכורעות ללדת וכך לגבי מישהו שנדרש לטיפול רפואי מציל חיים.

מאיר שפיגלר: זה מיידית לגבי כולם.

מאיר שפיגלר: אנחנו בעצם פסחנו על הביורוקרטיה של בדיקת מרכז חייו של התושב החוזר ונתנו מייד את האישור לכולם של תעודת תושב למען מה שאמרתי לפני רגע.

מאיר שפיגלר: מעבר לזה אנחנו כרגע בוחנים מצב שבכל מקרה שלא יהיה, לא יהיה אחד שיגיע לכאן מקרב התושבים החוזרים מבלי שהוא יידרש לפרוע, מה שנקרא לשלם בגין תקופת האכשרה, כי אנחנו יודעים שאין להם.

מאיר שפיגלר: אין להם מאיפה ללכת ולהביא את הכספים האלה.

מאיר שפיגלר: אנחנו נמצא דרך כדי להעניק להם ביטוח בריאות מיידי לכל מי שיידרש לכך.

מאיר שפיגלר: אנחנו נמצאים בקשר שוטף עם משרד הקליטה וגם משרד האוצר.

מאיר שפיגלר: לעניין משרד הקליטה, אנחנו כרגע מינינו חמישה מנהלי סניפים מרכזיים עם בן אדם שמרכז את כל הפרויקט הזה מבחינת מטה.

מאיר שפיגלר: אני מניח שהם הולכים לשכן על בסיס מה שהם אמרו לנו, את הפליטים ואת התושבים החוזרים שמגיעים לכאן בסדר גודל של כ-100 בתי מלון בכל רחבי הארץ.

מאיר שפיגלר: אנחנו נגיע על בסיס מידעים שנקבל ממשרד הקליטה לבתי המלון.

מאיר שפיגלר: אנחנו נעשה פעילות פרואקטיבית.

מאיר שפיגלר: אנחנו נגיע אליהם, ניזום את ההגעה שלהם וניתן להם את מלוא הזכויות שמגיעות להם מבחינת הביטוח הלאומי.

יוליה מלינובסקי: חומר ברוסית שאנשים יוכלו לקרוא.

מאיר שפיגלר: בוודאי.

מאיר שפיגלר: יש לנו עובדים, יש לנו את כל השפות.

מאיר שפיגלר: ודאי השפה הרוסית היא חלק בלתי נפרד משגרת השירות שאנחנו מעניקים לתושבים והדבר הזה יתבצע הלכה למעשה כמו שהוא בוצע עד כה.

מאיר שפיגלר: לגבי הסיפור של הפדיון, אני קורא לזה עוד פעם תקופת אכשרה, יכולות להיות כל מיני רעיונות.

מאיר שפיגלר: אחד מהם אמור לעלות מחר לדיון בוועדת הכספים של הכנסת אצל אלכס קושניר, ואני גם שוחחתי איתו על זה ביום שישי, לתת מענה בק-טו-בק עם משרד האוצר, שלא יהיה בן אדם אחד שיגיע לארץ והוא יידרש לטיפול רפואי ולא יקבל אותו.

מאיר שפיגלר: לגבי הנושא של הפליטים, גם זה אני מניח יעלה לדיון.

מאיר שפיגלר: אנחנו מבחינת הביטוח לאומי ערוכים עוד מאז שבוע שעבר לתת את מלוא השירות על בסיס בית הלל וחמלה לכל דבר ועניין.

יוליה מלינובסקי: תודה רבה לך אדוני המנכ"ל.

יוליה מלינובסקי: אני מאוד מעריכה את ההתגייסות שלכם.

יוליה מלינובסקי: כל מה שאתה אמרת, אם אתה תוכל לשלוח לנו את זה בכתוב, שאנחנו נוכל לפרסם, כי השאלות פה והדקויות הן מאוד חשובות.

יוליה מלינובסקי: נכון, מחר אצל אלכס קושניר תהיה הוועדה המיוחדת שתתמקד בדיוק על תושבים חוזרים, כי פה אנחנו מנסים לגעת בכל.

יוליה מלינובסקי: זה סוגיה אחרת, נפרדת, שהם צריכים מענה גם מבחינת ביטוח לאומי וגם מבחינת התנאים עכשיו.

יוליה מלינובסקי: שאלה נוספת של מה שאתה נגעת זה גם כן שאלה שהייתה לי.

יוליה מלינובסקי: באים עכשיו קרובי משפחה בדרגה ראשונה, ואני מתמקדת באנשים מבוגרים שאין ביטוח.

יוליה מלינובסקי: חברות ביטוח פרטיות לא נותנים ביטוח.

יוליה מלינובסקי: בינתיים המשפחות לוקחות את זה על עצמן.

יוליה מלינובסקי: אנחנו צריכים כבר עכשיו לחשוב על זה.

מאיר שפיגלר: אנחנו בחנו את הנושא הזה.

מאיר שפיגלר: מסתבר שכן יש ביטוח בריאות גם לתושבים שאינם חוזרים, למשל לעובדים זרים, סדר גודל של בין 1.20 דולר עד 1.5 דולר ליום, סדר גודל של כ-45 דולר ל-30 יום, קרי לחודש.

מאיר שפיגלר: אנחנו בוחנים גם את התוואי הזה כדי לראות איך לדאוג לכך שהביטוח הלאומי ייקח על עצמו שלא ייווצר מצב שיהיה מישהו אחד שיידרש לטיפול רפואי ולא יקבל אותו.

יוליה מלינובסקי: באו הורים מבוגרים לאזרח ישראלי, בני 70 פלוס.

יוליה מלינובסקי: חברת ביטוח פרטית, לא.

יוליה מלינובסקי: השאלה אם מה שאתה עכשיו אמרת, אפשר להתכנס למסלול הזה?

יוליה מלינובסקי: כי אנשים מאוד חרדים.

יוליה מלינובסקי: אם אתה תעביר לנו, אני אפרסם את זה ברבים, איך ניתן לעשות, כי זה שאלות שאני פשוט רואה נכון.

יוליה מלינובסקי: חבר הכנסת בליאק, גם אתה בטח רואה, במיוחד על הורים מבוגרים.

יוליה מלינובסקי: כולם בחרדה שגם הם עברו דרך מאוד קשה.

יוליה מלינובסקי: אם יש לך פתרון, תשלח, נפרסם.

מאיר שפיגלר: אז קודם כל נשלח.

מאיר שפיגלר: אני מציין, הדבר הכי חשוב, לא יהיה מבחינת הביטוח הלאומי אחד שיידרש לטיפול רפואי והוא לא יקבל אותו.

יוליה מלינובסקי: תודה.

יוליה מלינובסקי: מחמם את הלב.

יוליה מלינובסקי: חבר הכנסת בליאק.

ולדימיר בליאק: תודה רבה גבירתי.

ולדימיר בליאק: דיברו כאן על פוטנציאל העלייה.

ולדימיר בליאק: אני חושב שאנחנו קצת מנמיכים את המספרים.

ולדימיר בליאק: אני מסכים עם חבר הכנסת האוזר.

ולדימיר בליאק: אפשר לדבר על 200,000–250,000 בשנים הקרובות.

ולדימיר בליאק: זה אירוע שמדינת ישראל לא חוותה ב-30 השנים האחרונות.

ולדימיר בליאק: בהקשר הזה מדברים על הפרויקט, אבל בהחלט יש צורך באיזשהו גוף שיתכלל את הפעילות של כל משרדי הממשלה כי באמת מדובר באירוע מאוד גדול.

ולדימיר בליאק: אני רוצה לברך את השרה ואת הרשות ואותך על הנוהל שיצא לפני כמה ימים.

ולדימיר בליאק: הוא היה מאוד ברור, פשוט, מדויק ונתן מענה להרבה מאוד שאלות שגם אני - - -

יוליה מלינובסקי: יואל ישב על זה לדעתי יום ולילה.

ולדימיר בליאק: גם אני.

ולדימיר בליאק: זה היה מצוין לאותה עת.

ולדימיר בליאק: אני גם מקבל עשרות פניות כל יום וזה נתן לי פתרון להרבה מאוד שאלות שנשאלתי.

ולדימיר בליאק: יש לי מספר שאלות לגבי משרד הקליטה, אבל אני שם את זה כרגע בצד.

ולדימיר בליאק: אני רוצה לציין שני דברים בהקשר למשרד הפנים.

ולדימיר בליאק: קודם כל גם עכשיו אנחנו מעלים הרבה מאוד שאלות במקרים פינתיים מיוחדים.

ולדימיר בליאק: חשוב מאוד שיהיה איזשהו קו חם שאנחנו גם נוכל לפנות ואזרחים יוכלו לפנות ולקבל תשובות, כי אנחנו כל הזמן מוצאים כל מיני מקרים מיוחדים שאין להם סוף, אז חשוב מאוד שיהיה לנו איש קשר שנוכל לפנות ולקבל תשובה.

ולדימיר בליאק: לגבי ערבות, אני באופן אישי חושב שאנחנו לא נראים טוב עם העניין הזה.

ולדימיר בליאק: יחד עם זאת אני כמובן מכיר בזכות של מדינת ישראל לנהל מדיניות הגירה.

ולדימיר בליאק: אני סבור שבעבור הפליטים שהם לא יהודים, מדינת ישראל היום היא לא אופציה ראשונה.

יוליה מלינובסקי: גם לא שנייה ולא שלישית.

ולדימיר בליאק: בדיוק.

ולדימיר בליאק: יש להם אופציות יותר טובות, אני לא יודע, אבל יותר קרובות בטח, ומי שיגיע לכאן ומי שמגיע לכאן זה אנשים שבדרך כלל יש להם זיקה.

ולדימיר בליאק: או שהם עבדו בחברות ישראליות או שיש להם חברים, מכרים או שיש להם איזושהי זיקה יהודית, כל מיני מקרים מיוחדים.

ולדימיר בליאק: בהקשר הזה אני תומך בהצעה שלך לגבי קטינים, או לבטל את הערבות או להקטין אותה באופן משמעותי.

ולדימיר בליאק: גם עלתה פה הצעה לגבי המסגרות לאנשים שעבדו כאן, ואני מסכים, גם בחרקוב וגם בקייב עשרות אלפי אוקראינים היו מועסקים.

ולדימיר בליאק: אנחנו צריכים לתת להם עדיפות ואם צריך להגדיל מסגרות ומכסות, אז צריך לעשות את זה.

ולדימיר בליאק: שוב, אם אנחנו נעשה את זה עם מדיניות מוצהרת וברורה מאוד, אנחנו גם נתקן את הרושם שאולי נוצר בימים האחרונים, והוא רושם לא טוב.

ולדימיר בליאק: תודה רבה.

יוליה מלינובסקי: אני רק אגלה שמשרד החוץ לא ידע שאנחנו מגרשים אזרחי אוקראינה ביום שני ולא ביום שלישי.

יוליה מלינובסקי: אני גיליתי את זה לאנשי משרד החוץ.

יוליה מלינובסקי: זה רק מראה שיש פה חוסר שיתוף פעולה.

ולדימיר בליאק: אז לכן אני אומר שצריך פה גוף שיתכלל את כל הפעילות של משרדי הממשלה.

יוליה מלינובסקי: לא, הוועדה הזאת תתכלל הכול והשרים יעבדו כמו שצריך.

יוליה מלינובסקי: הכול בסדר.

יוליה מלינובסקי: אני רוצה להעלות בבקשה כי אנחנו ממש בדיון ענייני, את נציג משרד החוץ, כי הייתה פה שאלה לגבי מסמכים שאין לאזרחי אוקראינה.

יוליה מלינובסקי: הוא רוצה לענות לנו.

יוליה מלינובסקי: נציג משרד החוץ, זיו בילאוס, תפתח את המיקרופון.

יוליה מלינובסקי: טוב, אז תבדקו בבקשה מה קורה עם נציג משרד החוץ, כי הייתה פה שאלה מאוד כבדה בנושא מסמכים.

יוליה מלינובסקי: מתברר שיש בעיות מאוד קשות במסמכים, מה שעד עכשיו לא הכרנו, זה שלהרבה אוקראינים אין דרכון או מסמכים פג תוקף או ילדים שלא רשומים ואז חברות תעופה לא מעלים אותם לטיסות.

יוליה מלינובסקי: אני לא מדברת על זכאי חוק שבות, שם מסתדרים.

יוליה מלינובסקי: אני מדברת על קרובי משפחה.

יוליה מלינובסקי: לא מעלים אותם לטיסות כי לא יודעים מה יקרה איתם פה.

יוליה מלינובסקי: אני רוצה רק להתייחס לנציג הרבנות, למה הזמנתי אתכם.

יוליה מלינובסקי: מאוד חשוב, אני מאוד מעריכה שבאתם.

יוליה מלינובסקי: כל מה שאנחנו למדנו עד עכשיו במיוחד בנושא נישואים ובנושא בירורי יהדות ליהודים מאוקראינה, רוסיה ומדינות שכנות, תם הטקס.

יוליה מלינובסקי: אי אפשר להביא מסמך מארכיון וכנראה שלא יהיה אפשר הרבה מאוד זמן.

יוליה מלינובסקי: אתם צריכים להיערך למצב.

יוליה מלינובסקי: גם היה לי ביקורת רבה על מה שאתם עשיתם עוד איכשהו, דרך הארגונים, דרך השורשים, דרך העזרה, למרות שגם כן עכשיו כבר היה מאוד קשה כי עברו הרבה מאוד שנים מאז.

יוליה מלינובסקי: עכשיו זהו, אי אפשר.

יוליה מלינובסקי: אני עד היום שומעת מישהו, "שלחו אותי להביא איזשהו אישור מהארכיון בחרסון".

יוליה מלינובסקי: בוקר טוב.

יוליה מלינובסקי: אותם אנשים מהעלייה עכשיו, זה מאוד יהיה דומה לשנות ה-90'.

יוליה מלינובסקי: הם באים ריקים.

יוליה מלינובסקי: אתם צריכים לעשות חושבים אצלכם בבתי הדין, בארגון, בממסד, איך אתם תטפלו בהם, שלא ליצור פה מה שנקרא, אני מנסה להיות זהירה, לא לגרום פה עוול מיותר ולא לעשות מיהודים לא-יהודים בגלל חוסר מסמכים.

יוליה מלינובסקי: תיראו איך אתם משתפים פעולה עם נתיב, איך אתם משתפים פעולה עם הסוכנות, עם הגורמים האחרים, כי אתם צריכים להתארגן למשהו אחר שלא הכרנו.

יוליה מלינובסקי: אגב, גם כן נושא של רבני העיר עכשיו, שייכנסו לתמונה.

יוליה מלינובסקי: אנשים הגיעו.

יוליה מלינובסקי: הם היו במרכזי קליטה, הם היו בכפרי נוער.

יוליה מלינובסקי: לרבני העיר יש תפקיד חשוב אם אנחנו רוצים אותם כיהודים.

אבי קוזמן: אני מנהל מחלקת אישות וגרות ברבנות הראשית לישראל, וגם מכהן כממלא מקום אחד מהערים במרכז הארץ.

אבי קוזמן: הבעיה שאת מציגה לפנינו היא דבר ידוע ומוכר.

אבי קוזמן: ברשותכם, כמה דקות.

אבי קוזמן: מה שהזכרתם מקודם, מה היה בעבר, מה עשינו, אני לא יודע מה היה בעבר.

אבי קוזמן: מ-2018 כשאני הגעתי לרבנות הראשית לישראל, עד היום, בגאווה ברורה אני יכול להגיד שאין מסמך אחד שממתין.

אבי קוזמן: הכול טופל לכאן או לכאן, לטוב ולמוטב אבל טופל.

אבי קוזמן: תשובה כולם קיבלו.

אבי קוזמן: אין דבר כזה תשובה שלא יצאה מאיתנו.

אבי קוזמן: זה הרבנות הראשית לישראל היום.

אבי קוזמן: אחרי נשיאותו של המרן ראשון לציון כנשיא מועצת הרבנות הראשית לישראל, אנחנו עובדים סביב השעון.

אבי קוזמן: אצלי אין דבר כזה.

אבי קוזמן: אני באופן אישי, פרטי, אני מדבר שבע שפות כולל גם בבתי ספר שלמדנו גם רוסית, ככה שמסמכים מגיעים מרוסיה, מאוזבקיסטאן, מאוקראינה, בכל חבל רוסיה לשעבר ואני מתמצא בהם, רואה אותם.

אבי קוזמן: הנהלת בתי הדין של מדינת ישראל, בתי הדין הרבניים, הם עובדים ויש שם את ההנהלה שלהם, את המנכ"ל, ובטוח וברור לי שהם עובדים.

אבי קוזמן: מה שתלוי אלינו זה לא שאלה.

יוליה מלינובסקי: אז הייתי צריכה להזמין לפה את הנהלת בתי הדין?

יוליה מלינובסקי: אני לא אכנס לזה.

יוליה מלינובסקי: תעביר למי שצריך.

אבי קוזמן: אני אעביר.

יוליה מלינובסקי: אני עכשיו קיבלתי מקרה ששלחו מישהו להביא מסמך מאוקראינה, איזשהו בורר יהדות.

יוליה מלינובסקי: חבר'ה, תאפסו את הראש, המצב הוא אחר.

אבי קוזמן: חברת הכנסת, אני רוצה לענות לך בתשובה ברורה וללא ספק.

אבי קוזמן: אני לא יודע מי שלח אותו.

אבי קוזמן: אני כמנהל מחלקת אישות וגרות, מגיע תיק מחוץ לארץ, מאוקראינה, מדנייפרו פורסקי, מהרב קמניצקי.

אבי קוזמן: הוא כתב מסמך בירור יהדות.

אבי קוזמן: מכיר את הרב.

אבי קוזמן: הוא לקח - - -.

יוליה מלינובסקי: לא, אבל אתה בתחום אחר.

יוליה מלינובסקי: אני מדברת על אנשים, אזרחי ישראל שהם כבר פה, הולכים להתחתן.

אבי קוזמן: האישורים האלה, אני חותם עליהם באופן אישי, כן.

אבי קוזמן: אין דבר כזה.

אבי קוזמן: קיבלנו מהרב קמניצקי, יש את הרב אסמן מקייב - - -

יוליה מלינובסקי: אזרחי ישראל שלא קשורים לחו"ל, הם כבר פה.

יוליה מלינובסקי: שולחים אותם לעשות בירור יהדות בגלל שהם נולדו בברית המועצות לשעבר.

יוליה מלינובסקי: מה שאתה מכיר מהרבנים מחו"ל, אני יודעת.

יוליה מלינובסקי: אני אומרת לכם, עכשיו מי שמחתן בארץ אזרחי ישראל, תפסיקו, אי אפשר כבר לשלוח אותם להביא מסמכים מאוקראינה, רוסיה וגם מבלארוס, וגם כן לעשות הכנה לגל שיהיה בפנינו, כי אנחנו לא יכולים להמשיך באותה דרך.

יוליה מלינובסקי: אם בשביל זה אתם צריכים להתכנס יחד עם הנהלת בתי הדין, לעשות כנס למבררי יהדות, להסביר את המצב, כי אנשים, יש לי הרגשה שעוד לא הפנימו.

יוליה מלינובסקי: תעביר מסר ממני לרבנים הראשיים.

יוליה מלינובסקי: זה העת שגם שרבני העיר והרבנים הראשיים, הנה, זה העם.

יוליה מלינובסקי: הם עכשיו הגיעו.

יוליה מלינובסקי: הם היו במרכזי קליטה.

יוליה מלינובסקי: תהיו שם.

יוליה מלינובסקי: כמו שחב"ד יודע להיות היום בשטח ועם קהילות, גם בארץ תהיו שם.

אבי קוזמן: ודאי.

יוליה מלינובסקי: אני מאוד מעריכה שבאתם.

יוליה מלינובסקי: תודה רבה.

יוליה מלינובסקי: חבר הכנסת סופר, רצית להתייחס?

אורית סטרוק: יוליה, אין לי שום בעיה שאופיר ידבר לפניי, חוץ מזה שזה קצת גסות רוח הצורה שאת מתייחסת אליי, שביקשתי לדבר לפני יותר מחצי שעה ועד עכשיו נתת לדבר לבערך עשרה אנשים לפניי.

אורית סטרוק: עכשיו אין לי שום בעיה, אני מכבדת את אופיר.

יוליה מלינובסקי: נציג משרד החוץ עדיין בזום?

יוליה מלינובסקי: כי הוא צריך לתת לי תשובות לגבי השאלות.

אורית סטרוק: את אפילו גם לא עונה לי.

אורית סטרוק: אני חושבת שזאת גסות רוח מיוחדת.

יוליה מלינובסקי: אני מנהלת דיון בצורה מקצועית.

יוליה מלינובסקי: אני רוצה תשובות - - -

אורית סטרוק: אה, ולכן זה מקצועי.

אופיר סופר: אני רוצה לומר שחברי כנסת, יש להם מה לומר גם בעניינים מקצועיים.

יוליה מלינובסקי: תקשיב, אתה יודע להגיד לי מה לעשות עם תעודת זהות אוקראינית שלבן אדם אין דרכון, איך הוא יכול לעלות לטיסה?

יוליה מלינובסקי: יש לך תשובה לזה?

אופיר סופר: אני אגיד לך כמו שאמרת לפני כן לא בשידור.

אופיר סופר: אני אגיד לך אחר כך בעל פה.

יוליה מלינובסקי: בסדר.

אופיר סופר: הבנת אותי.

אופיר סופר: אני מטפל בעניין הזה מיום חמישי כולל שבת.

יוליה מלינובסקי: יופי, אז אולי יש פה אנשים שגם יכולים לעזור.

אופיר סופר: יש לי דברים לומר וחשוב שאני אומר אותם בתור חבר כנסת.

אופיר סופר: אני אדבר אחרי אורית.

יוליה מלינובסקי: אני מבקשת מנציג משרד החוץ לתת לנו תשובות לגבי אזרחי אוקראינה שאין להם דרכון או שדרכון אוקראיני שלהם פג תוקף, מה עושים?

זיו בילאוס: אוקיי, קודם כל שלום לכולם, שלום לכל הפורום, אני שמח פה לעדכן.

זיו בילאוס: אני אגע בשתי סוגיות שהייתי רוצה לעדכן את הפורום.

זיו בילאוס: אחד, זה מסמכי נסיעה.

זיו בילאוס: בנושא מסמכי נסיעה הנציגים שלנו שעוברים כל הזמן בשני צידי הגבול בכל אחד מהמעברים, במדינות המערביות של אוקראינה, פועלים להנפקת תעודת מעבר חד פעמית, תמח"פ, במקרים מסוימים אפילו לאוקראינים שהם בני משפחה כדי לאפשר את המעבר שלהם, קודם כל לצאת ממצב סכנה.

זיו בילאוס: הדירקטיבה שלנו זה קודם כל לאפשר לאנשים עד כמה שאפשר לצאת מסכנה.

זיו בילאוס: זה נכון שהאוקראינים במקומות מסוימים, בחלק מהמעברים אין מדיניות זהה במעברים.

זיו בילאוס: ישנם מעברים שהם מאוד מקפידים על חובת הגיוס של עד גיל 60.

זיו בילאוס: ישנם מעבירים ליברליים יותר וזה משתנה בהתאם לנציג שבמשמרת, איש ביקורת הגבולות האוקראיני שנמצא במשמרת, לכן אנחנו גם מזהים מידי פעם ניסיון לעבור את הגבול.

זיו בילאוס: במקום אחד חובת גיוס מופעלת עליו והם מסרבים אותו, ואז אותו אוקראיני עם משפחתו הישראלית מנסה לעבור למעבר גבול אחר, ולעיתים מצליח.

זיו בילאוס: לעיתים זה עובד.

יוליה מלינובסקי: זיו, אני שואלת פרקטית.

יוליה מלינובסקי: הורים מבוגרים של אזרח ישראלי רוצים עכשיו להגיע לפה.

יוליה מלינובסקי: הוא רוצה שהם יהיו על ידו.

יוליה מלינובסקי: הם לא זכאי חוק שבות.

יוליה מלינובסקי: זכאי חוק שבות זה סיפור נפרד.

יוליה מלינובסקי: הם אזרחי אוקראינה.

יוליה מלינובסקי: הדבר היחיד שיש בידיהם זה תעודת זהות פנימית אוקראינית.

יוליה מלינובסקי: אין להם דרכון, אין להם דרכון שהוא פג תוקף, אין כלום.

יוליה מלינובסקי: חברות תעופה זרות, יש כאלו שמבקשות איזשהו אישור מרשות האוכלוסין וההגירה, ויש כאלו שמוכנות כבר עכשיו להעלות אותם לטיסה.

יוליה מלינובסקי: אותו ישראלי רוצה להביא לפה הורים.

יוליה מלינובסקי: אין לו דרכון.

יוליה מלינובסקי: מה עושים?

זיו בילאוס: יש כמה אפשרויות בדיוק כמו שאת ציינת.

זיו בילאוס: חלקם באמת מעלים ללא מסמך נסיעה.

זיו בילאוס: חלקם האחר שניגש אלינו לנציגים שלנו, אנחנו יכולים לתת לו תמח"פ.

זיו בילאוס: למעשה זה תעודת מעבר חד פעמית עם מספר זהות 000 כי הוא למעשה לא אזרח, ואחר כך יסדיר את המעמד בצורה כזו או אחרת.

יוליה מלינובסקי: אזרח ישראלי שרוצה להביא הורים, מה הוא עושה?

יוליה מלינובסקי: תן לי עכשיו דרך.

זיו בילאוס: יש שתי אופציות: או שהוא מקבל תמח"פ שלנו, תעודת מעבר חד פעמית.

יוליה מלינובסקי: איפה הוא מקבל אותה?

זיו בילאוס: מייד אחרי מעבר הגבול.

זיו בילאוס: אם הוא אומר שבדרך, יעזרו לו.

זיו בילאוס: נתנו כבר.

זיו בילאוס: הנפקנו כבר תמח"פים.

יוליה מלינובסקי: ההורים המבוגרים שלי נמצאים כרגע בבוקרשט.

יוליה מלינובסקי: הצליחו לברוח, הם נמצאים שם.

יוליה מלינובסקי: הדבר היחיד שיש להם זה תעודת זהות פנימית אוקראינית.

יוליה מלינובסקי: מה אני צריכה לעשות כדי שיעלו אותם לטיסה ופה הם יעברו את הגבול?

זיו בילאוס: קודם כל זה להוציא אותם מסכנה.

זיו בילאוס: הם קודם כל צריכים לצאת את אוקראינה.

יוליה מלינובסקי: אוקיי.

יוליה מלינובסקי: הם כבר בבוקרשט.

יוליה מלינובסקי: מה עושים?

זיו בילאוס: עבר כבר את הגבול?

יוליה מלינובסקי: הם עכשיו יושבים בבוקרשט בשדה התעופה.

יוליה מלינובסקי: אני רוצה שהם יבואו אליי הביתה.

זיו בילאוס: במקרה הזה יש להם אופציה אחת, להוציא מסמך נסיעה מהשגרירות שלהם, השגרירות האוקראינית שנמצאת שם.

זיו בילאוס: כמובן שזה ייקח זמן.

זיו בילאוס: אופציה נוספת שהייתה, שחלק ניצלו אותה, הוציאו דרכון פליט של ארגון האו"ם שהיה מעבר לגבולות.

זיו בילאוס: זו אופציה שחלק ניצלו.

זיו בילאוס: האופציה האחרונה זה עזרה שלנו במקרים כאלה, לתת תמח"פ עם מספר 000 ואז הוא - - -

יוליה מלינובסקי: אז לפנות לקונסולים שלנו שם בחו"ל.

זיו בילאוס: אמת.

יוליה מלינובסקי: אוקיי.

יוליה מלינובסקי: אחת משלושת האופציות, או אוקראיני או בין-לאומי או שלנו בחו"ל, מקבל תמח"פ.

זיו בילאוס: נכון.

יוליה מלינובסקי: יש חברות תעופה שמוכנות להעלות אנשים בלי התמח"פ הזה.

זיו בילאוס: נכון.

יוליה מלינובסקי: יואל, מה קורה פה כשהם באים בלי שום תמח"פ, עם הדבר היחיד שיש להם, תעודת זהות פנימית אוקראינית?

יוליה מלינובסקי: אני מדברת קירבה ראשונה לאזרח ישראלי כמובן.

יואל ליפוביצקי: מה שדיברתי עם אמנון, גם את היית אצלו, שהם מזמינים את הקונסול האוקראיני שפה בישראל לשדה התעופה כדי שייתן לאזרחים של המדינה שלו איזשהו מסמך נסיעה על מנת שיוכלו להיכנס ואחרי זה גם לצאת.

יוליה מלינובסקי: דרכון אוקראיני שהוא פג תוקף זה אותה פרוצדורה?

יואל ליפוביצקי: ככל שידוע לי, כן.

יוליה מלינובסקי: זיו, דרכון, אבל שהוא פג תוקף זה אותה פרוצדורה?

זיו בילאוס: כן.

זיו בילאוס: הקונסול האוקראיני כאן עידכן אותי שהוא פועל פה מייד עם הגעתם להנפיק להם מסמכי נסיעה שלהם, של האוקראינים.

יוליה מלינובסקי: עם דרכון פג תוקף יתנו לאנשים לעלות לטיסה?

זיו בילאוס: חלק מחברות התעופה נותנות עם פג תוקף כי הם מבינים את המשבר שנוצר ונותנים להם להגיע.

יוליה מלינובסקי: אני חושבת שאתם צריכים, משרד האוצר ומשרד הפנים, לגבש הנחיות לכל חברות התעופה שטסות עכשיו עם אזרחי אוקראינה לפה, ולהסביר בדיוק מה צריך, כי אף אחד לא יודע כללים.

יוליה מלינובסקי: חברות תעופה לא רוצים לקחת סיכונים שאם זה לא בסדר, שיחזירו אותם אחר כך בחזרה על חשבונם.

זיו בילאוס: זה נכון.

יוליה מלינובסקי: אז אני מבקשת, משרד החוץ, משרד הפנים בצורה מסודרת, כל מה שנאמר עכשיו, וגם להעביר את המידע הזה לחברות התעופה, כי אחת הבעיות הכי גדולות זה חוסר קורדינציה וחוסר ידע עם כל הדברים.

יוליה מלינובסקי: אגב, אתם בחמ"ל שלכם במשרד החוץ, אתמול שלחתם את העוזרת שלי למשרד הפנים לברר פרטים על התמח"פ הזה, אז כשאתם עובדים שם בחדר מצב, שאנשים שלכם ידעו לתת גם תשובות.

יוליה מלינובסקי: תודה רבה לך, זיו.

יוליה מלינובסקי: גבירתי בבקשה, אורית סטרוק.

אורית סטרוק: תודה רבה.

אורית סטרוק: תיראי, גבירתי היושבת-ראש, אני חושבת שזה ראוי להערכה מה שאת עושה פה, שאת מנסה לתכלל את העבודה של כל הגורמים ולהצביע על הבעיות ולהצביע על חוסר הממשק שיש בין הגורמים השונים ולנסות לפתור אותו.

אורית סטרוק: זה בהחלט ראוי מאוד להערכה.

אורית סטרוק: יחד עם זה, לא יכול להיות שזאת תהיה המשימה רק שלך.

אורית סטרוק: זה לא יכול להיות.

אורית סטרוק: נכון, הכנסת צריכה לפקח על עבודת משרדי הממשלה, אבל במצב חירום כזה ממשלת ישראל הייתה מצופה לעשות ועדיין מצופה לעשות לכל הפחות את מה שעושים חב"ד.

אורית סטרוק: מה אמר לנו כאן האיש מהחפ"ק של חב"ד?

אורית סטרוק: שהם עובדים חודש על האירוע הזה.

אורית סטרוק: חודש.

אורית סטרוק: המלחמה זה כמה ימים.

אורית סטרוק: הם עובדים חודש והם הקימו רשתות תקשורת בכל מיני אמצעים מודרניים בין הגורמים השונים של חב"ד שנמצאים בתוך אוקראינה ואלה שנמצאים באירופה ואלה שנמצאים בארץ.

אורית סטרוק: אני אומרת בכאב ולא כביקורת אלא כביקורת בונה, כי אנחנו צריכים להתנער ולעבוד מהר.

אורית סטרוק: לא יכול להיות המצב שאין, ואין ברגע זה, אין חפ"ק.

אורית סטרוק: החפ"ק הוא פה.

אורית סטרוק: החפ"ק זה הכיסא של יוליה מלינובסקי.

אורית סטרוק: כל הכבוד לך, אני מעריכה את זה מאוד.

אורית סטרוק: באמת אני אומרת בכל הרצינות, אבל זה לא יכול להיות שלא יהיה חפ"ק מטעם ראש ממשלת ישראל.

אורית סטרוק: זה לא יכול להיות מה שאת בעצמך אמרת, שאנשי משרד החוץ יצאו החוצה לפני שהפלישה התחילה.

יוליה מלינובסקי: לא, לא, לא, הם יצאו החוצה לפני כמה ימים שכבר היו קרבות עזות.

אורית סטרוק: אוקיי, בסדר.

אורית סטרוק: בכל אופן כרגע אני יודעת, ואני בטוחה שאני לא בקצב שלך אבל גם אני מטפלת בפניות.

אורית סטרוק: תאמיני לי שגם אני מטפלת בפניות וגם אני כולל בשבת כי זה באמת פיקוח נפש, זה דוחה שבת, אבל מה שדוחה שבת הוא בוודאי ובוודאי דוחה הרבה דברים אחרים: תקציבים וכוח אדם ולהכניס פנימה גורמים שסליחה, בשנות ה-50', בשנת 49' מדינת ישראל הצעירונת ידעה להוציא אנשים מאירופה הסובייטית, שחצי מאירופה הייתה סובייטית, ולהעביר אותם כמה וכמה גבולות הרבה יותר מסוכנים מהגבול הזה.

אורית סטרוק: איפה היכולות של מדינת ישראל שהביאה לפה את שרת העלייה והקליטה שלנו מאתיופיה בתור ילדה?

אורית סטרוק: איפה?

אורית סטרוק: זה לא קורה עכשיו וזה חייב לקרות, כי בין אם מדובר על 200,000 יהודים ובין אם מדובר על חצי מיליון יהודים, ואני שומעת בימים האחרונים מנהיגים יהודיים באוקראינה שאומרים, חשבנו שיש לנו מספר מסוים ופתאום מסתבר שיש בערך כפול, כי אנשים פשוט לא היו מזוהים ולא הגיעו ולא היו בקשר עם הקהילה, אבל הם יהודים.

אורית סטרוק: אנחנו צריכים להיות שם בשבילם לא עם מינימום היכולות שלנו, עם מקסימום היכולות שלנו, עם מקסימום הגופים הביטחוניים שלנו והמודיעיניים שלנו והמבצעיים שלנו שיודעים לתת עבודה כשהם רוצים.

אורית סטרוק: זה תפקיד של מדינת ישראל יותר מכל דבר אחר.

אורית סטרוק: מדינת ישראל קמה, הרזון ד'אטה שלה זה קליטת עלייה.

אורית סטרוק: הרזון ד'אטה שלה זה להיות בית של כל יהודי בעולם.

אורית סטרוק: אני מבקשת מאוד, ואני אומרת את זה בכל הערכה לכל מה שאת עושה, שמהחדר הזה תצא קריאה למדינת ישראל להקים חפ"ק.

אורית סטרוק: שתצא קריאה למדינת ישראל להכניס לתוך האירוע כולל פנימה לתוך האירוע את הגופים הכי מקצועיים, הכי מוכשרים, הכי חשאיים, הכי מבצעיים שלה כדי להגן על היהודים שם ולהוציא אותם משם, וכמובן שאנחנו מאוד צריכים לעשות את כל המאמץ להביא אותם לפה לארץ.

אורית סטרוק: גם המאמץ הזה לא מספיק נעשה.

אורית סטרוק: רק מהשאלות שאת שואלת עכשיו את אנשי משרד החוץ ואחרים, אנחנו מבינים, וגם כל אחד מאיתנו שמתעסק עם פניות, וכולם מקבלים פניות.

אורית סטרוק: בסוף כולנו מקבלים פניות וכולנו עוסקים בהן.

אורית סטרוק: את כנראה ברזולוציה הרבה יותר גבוהה אבל גם אנחנו.

אורית סטרוק: זה די ברור שיהודי שמצליח לחצות את הגבול ולהגיע לצד השני, זה בדרך כלל החזקים.

אורית סטרוק: אנחנו צריכים להיות מגן גם לחלשים, אבל החזקים האלה לא פוגשים שם מערכת שכל כולה מוכוונת - - -

יוליה מלינובסקי: תקשיבי, אנחנו המדינה היחידה היום במעבר גבולות ששמה כזה רשת אנשי מקצוע וגופים.

יוליה מלינובסקי: היום אזרחים ממדינות אחרות, צרפתים, אנגלים, קנדים, הדבר המרכזי שהם מחפשים, אין שם נציג אף מדינה חוץ ממדינת ישראל והגורמים שלנו, אז היום אנחנו מארחים את האזרחים משאר מדינות העולם ונותנים להם מענה.

יוליה מלינובסקי: תמיד יש מה לשפר אבל אני לא מוכנה עכשיו להגיד, שום דבר לא קורה ולא עובדים מספיק.

יוליה מלינובסקי: עובדים, מסכנים חיים.

יוליה מלינובסקי: נציגי נתיב שנמצאים עכשיו מעבר לגבולות דורשים להיכנס פנימה.

יוליה מלינובסקי: צועקים, תנו לנו להיכנס.

יוליה מלינובסקי: השיקול פה, לסכן אותם?

יוליה מלינובסקי: מה גובר למה.

אורית סטרוק: קודם כל את ודאי צודקת שאנחנו עושים הרבה יותר ממדינות אחרות, אבל, ובואו לא נשכח את זה, אנחנו המדינה היחידה שהיא מדינת היהודים.

אורית סטרוק: אנחנו המדינה היחידה שיש לה בין 200,000 ל-500,000 אזרחים פוטנציאלים שלה שם, שהיא קמה בשבילם ולמענם והיא צריכה להיות כתובת.

יוליה מלינובסקי: אני מסכימה איתך בכל מילה.

יוליה מלינובסקי: פה את צודקת.

יוליה מלינובסקי: אנחנו עובדים לפי חוק השבות וזה הדבר המרכזי שמנחה אותנו.

אורית סטרוק: אני מציעה לכל מי שעושה ולכל מי שמוכן לסכן את חייו, אני מבינה את החשבונות האם לסכן חיים או לא לסכן חיים.

אורית סטרוק: בסוף כל חייל שהולך לגבול למלחמה כזאת או אחרת, מסכן את החיים בשביל האזרחים שנמצאים פה.

אורית סטרוק: האנשים האלה, היהודים האלה שנמצאים באוקראינה הם אזרחים פוטנציאליים שלנו, וכן, אנחנו צריכים לסכן חיים שלנו כדי להציל אותם גם ממוות, גם מכל מה שקורה שם, גם להביא אותם לפה, ואנחנו כן צריכים לעשות את המאמץ שלא נעשה מספיק, עם כל ההצדעה לכל מי שעושה.

אורית סטרוק: הגורם המתכלל לא יכול להיות רק פה.

אורית סטרוק: הגורם המתכלל הוא גורם מתכלל ממשלתי.

יוליה מלינובסקי: הגורמים המתכללים, יש לנו משרדי ממשלה שמתעסקים עם האירוע הזה, ואנחנו בכנסת נעזור להם מתוך השטח כי מה שאנחנו רואים, אנחנו עובדים בשיתוף פעולה.

אורית סטרוק: עוד הערה אחת שאני רוצה להעיר וזה לגבי קליטת פליטים שאינם זכאי חוק השבות כאן בארץ.

אורית סטרוק: אני חייבת להגיד את זה בתגובה לדברים שאמר כאן לפני כן חבר הכנסת גלעד קריב.

אורית סטרוק: יתכן שישראל צריכה לתת כתף לעניין הזה של הפליטים.

אורית סטרוק: קודם כל לעניין של היהודים אבל גם לעניין של הפליטים.

אורית סטרוק: יכול מאוד להיות שלתת כתף זה לעזור להם להיקלט לא אצלנו, אבל יכול להיות שצריכים גם לקלוט כמות מאוד מצומצמת אצלנו.

אורית סטרוק: אני לא חושבת שהכיוון צריך להיות בקליטה של קבוצות ילדים - - -

יוליה מלינובסקי: לא מדובר על זה.

יוליה מלינובסקי: זה רעיונות של גלעד קריב.

אורית סטרוק: אני רק באתי למחות על זה.

יוליה מלינובסקי: לא צריך.

אורית סטרוק: אני מחזקת דווקא את הקו שלך, של להביא לפה את הקשישים, את המבוגרים, את המשפחות של אנשים שחלקם - - -

יוליה מלינובסקי: שיש להם זיקה לאזרחי ישראל, זיקה ישרה.

יוליה מלינובסקי: אם אנחנו כבר מדברים על הפליטים, מדיניות ההגירה, אני אמרתי את זה לכל מי שאמרתי, עם כל הכבוד, קודם כל חוק שבות, אחר כך אזרחי ישראל חוזרים, אחר כך משפחות מעורבות שהיא פה, היא שם, ונושא הומניטרי אם אנחנו כבר מדברים, קודם פתרנו נושא עכשיו, טיפלנו טוב, לא טוב.

יוליה מלינובסקי: טיפלנו.

יוליה מלינובסקי: אם אנחנו כבר מדברים על לקלוט פליטים כפליטים, אני מבקשת, דורשת, חושבת שהכי נכון זה קודם כל לעזור לאזרחי ישראל שקרוביהם, הורים, ילדים נשארו שם, יש להם זיקה לישראל.

יוליה מלינובסקי: זה מאוד יקל על אזרחי ישראל, כי תארי לעצמך שאימא או אבא או ילד שלך שהוא לא זכאי חוק שבות, שם, והלב נקרע.

יוליה מלינובסקי: את תשתגעי מדאגות.

אורית סטרוק: אני מקבלת פניות כאלה.

אורית סטרוק: נקודה אחרונה אני רק רוצה להגיד.

אורית סטרוק: זה שאין בכל מעברי הגבול, בפנים, בצד האוקראיני נציג של משרד החוץ, זה יוצר המון בעיות וצריך לעשות כל מאמץ כדי לפתור את זה.

יוליה מלינובסקי: אורית, אנחנו חייבים להתקדם.

יוליה מלינובסקי: אופיר.

אופיר סופר: גבירתי יושבת-הראש, אני מיום חמישי בעצם התחלתי להתחבר לאירוע, וככל שאני מתחבר לאירוע, ואני עומד בקשר עם מול אנשי משרד החוץ, גם מול הסוכנות וגם מול קליטה בעיקר, לא מעט מול אנשי חב"ד, פתחנו איזושהי קבוצת עבודה ואני אומר לך שהתחושה שלי, אחר כך אני אגיד, אפשר גם להסביר אותה לפי המספרים שאמרה השרה שקד, מצדיקים מאוד את זה שמדינת ישראל באמת לא לקחה את זה כמבצע מיוחד להעלות את היהודים, את זכאי חוק השבות ארצה, והדברים שאמרה חברת הכנסת אורית סטרוק הם הדברים המדויקים ביותר.

אופיר סופר: אני אסביר.

אופיר סופר: אם עלו עד עכשיו 1,555 עד יום שישי - - -

יוליה מלינובסקי: רגע, דקה.

יוליה מלינובסקי: נציג הרבנות, אני מבקשת מכם גם לקבל תשובה לגבי מדיניות של בירורי יהדות שנמצאים פה.

יוליה מלינובסקי: אנשים שהולכים עכשיו להתחתן, יוצאי ברית המועצות לשעבר, בדרך כלל שולחים אותם לבירור יהדות.

יוליה מלינובסקי: המצב הזה עכשיו הוא אחר.

יוליה מלינובסקי: אני מבקשת מכם לקבל תשובה.

יוליה מלינובסקי: תתייעצו עם מי שצריך.

יוליה מלינובסקי: אני רואה בך נציג.

יוליה מלינובסקי: מה הפרוצדורה?

יוליה מלינובסקי: תיתנו הנחיות, תשלחו לנו.

יוליה מלינובסקי: כמה זמן אתם צריכים כדי לתת תשובות?

אבי קוזמן: עד סוף שבוע.

יוליה מלינובסקי: עד סוף שבוע זה יהיה מוכן?

אבי קוזמן: מאמין.

יוליה מלינובסקי: מצוין.

יוליה מלינובסקי: מי שמאמין לא מפחד, אז תעשו את ההערכות.

יוליה מלינובסקי: אנחנו נשמח עד יום חמישי לקבל תשובות.

יוליה מלינובסקי: אנא מכם, תעשו סוויץ' בראש.

יוליה מלינובסקי: גם אני אשמח לקבל היערכות של רבנות ראשית, איך אתם מתכוננים לקלוט פליטים ואיך רבני העיר שלנו בדומה לחב"ד, יתכנסו עכשיו לפעולה בתוך מרכזי הקליטה.

יוליה מלינובסקי: תודה רבה.

אופיר סופר: אני אומר, בסופו של דבר יש הזדמנות וגם חוב מוסרי להעלות עשרות אלפי יהודים ארצה.

אופיר סופר: זה אפשרי ומדינת ישראל צריכה לקחת את זה כמשימה ראשונה.

אופיר סופר: אמר לפני כן חבר הכנסת בליאק שהוא לא בטוח, אני לא זוכר איך הוא אמר את זה, כלפי הפליטים, אבל לא ברור לי שעבור היהודים, עבור זכאי חוק השבות מדינת ישראל היא הברירה הראשונה.

אופיר סופר: אני יכול לומר לך שלגבי אוטובוס של 50 אנשים, 50 יהודים שהגיעו אתמול לבוקרשט, רק עשרה מהם רצו להגיע לישראל.

אופיר סופר: אני אומר שזאת הכלה שלנו.

אופיר סופר: אני לא ראיתי שם אף נציג מדינה.

אופיר סופר: ראיתי שם את חניכי בני עקיבא, ראיתי שם נוער אחר שהגיעו לשם, אבל לא ראיתי אף נציג מדינה שקורא ליהודי אוקראינה, תחזרו לארץ.

אופיר סופר: לא ראיתי דבר כזה.

אופיר סופר: אני מבין את כל הרגישויות.

אופיר סופר: אני אומר לך שהאירוע הזה לא מנוהל, ואני אומר את זה כי כל השבת ולפני כן היה לי קשר גם עם אנשי משרד החוץ וגם עם הסוכנות.

אופיר סופר: אנשי משרד החוץ אולי חוצים את הגבולות ועד 18:00 בערב הם כן שם, אבל הם לא מטפלים בזכאי חוק השבות, הם מטפלים רק בישראלים.

יוליה מלינובסקי: תיכף נתיב יענה לנו.

אופיר סופר: בכלל השיח בתקשורת בסוף השבוע האחרון עסק רק בישראלים, ואני שאלתי את עצמי, כשמדברים כל הזמן על הישראלים ולא מדברים על כל היהודים שצריכים להעלות אותם לכאן, האם זה מכוון?

אופיר סופר: זאת שאלה שבאמת לא ברור לי, או שזה באמת נעשה בתום לב ואנחנו מפספסים פה משהו מאוד גדול.

אורית סטרוק: זה לא מכוון, זה פרטאץ'.

אופיר סופר: אוקיי.

אופיר סופר: מדינת ישראל חייבת להקים חפ"ק.

אופיר סופר: זה מבצע אופרטיבי.

אופיר סופר: צריך מטה שיודע לעבוד.

אופיר סופר: אני חשבתי שהדבר הכי פשוט זה שכאן יישב, כי מבין שאולי יש בעיה להעמיד צבא שם, אבל כאן צריך לשבת מטה בראשות פיקוד העורף ולנהל את כל האופרציה הזאת עם נציג מהרבנות, עם נציג מנתיב, עם נציג מהסוכנות, עם נציג ממשרד החוץ, נציגי משרד הקליטה ונציגי חב"ד כמובן שהם גורם מאוד משמעותי באירוע הזה.

אורית סטרוק: והמוסד שלא נכנס לתמונה.

אופיר סופר: והמוסד ואחרים.

אופיר סופר: זה לא משהו שאפשר לנהל אותו כמו שמנהלת ממשלה שגרה.

אופיר סופר: זה בדיוק כמו הקורונה והרבה יותר מורכב, שזה דורש ממש פיקוד אינטנסיבי ושליטה ואופרציה אינטנסיבית שיודעת להגיב מהר לכל האירועים.

אופיר סופר: אני אומר שעוגמת הנפש כלפי אותם אנשים שיצאו בגפם עם מזוודה קטנה במקרה הטוב, ובמקרה הפחות טוב עם הרבה פחות, היא לא ראויה כפי שאמרה חברת הכנסת סטרוק, וב-49' או ב-48' מדינת ישראל ידעה לעשות יותר טוב, וזה מה שצריך לעשות עכשיו.

אופיר סופר: אני לא יודע אם זה צריך להיות כמו גבי אשכנזי או מישהו כזה - - -

יוליה מלינובסקי: אתה חושב שמי שהיה אלוף בצה"ל הוא כאילו - - - ?

אופיר סופר: לא.

יוליה מלינובסקי: ראינו אלופים שלא יודעים להתנהל.

יוליה מלינובסקי: בינתיים מי שמנהל את האירוע זה נשים.

יוליה מלינובסקי: אני חייבת להגיד את זה.

אופיר סופר: תיתני לי לסיים רגע.

יוליה מלינובסקי: מי שמנהל את האירוע זה שרת הקליטה, שרת הפנים, אני עוזרת, תאמינו לי, בלי אגו ובלי בלגאן.

אופיר סופר: מעולה.

יוליה מלינובסקי: תשים לנו פה גברים, אתם תקלקלו לנו הכול.

אופיר סופר: עזבי גברים.

אופיר סופר: צריך להיות חמ"ל, שמפקדת פיקוד העורף תנהל את זה.

יום טוב חי כלפון: זה מתאים לאירועי השבוע, יום האישה הבין-לאומי.

יוליה מלינובסקי: הנשים היום מובילות את האירוע.

יוליה מלינובסקי: אני מנסה קצת להקל על הדיון, הכול בסדר.

יוליה מלינובסקי: אף אחד לא מזלזל חלילה אבל תדעו גם לפרגן.

יוליה מלינובסקי: פנינה, אילת, אני עוזרת.

אורית סטרוק: אני מפרגנת.

אורית סטרוק: אני דיברתי גם עם פנינה, גם עם אילת והן מסכימות איתי.

אורית סטרוק: הן מסכימות איתי שתיהן שצריך להיות חפ"ק הכי רציני.

אופיר סופר: גם הסוכנות מסכימה לזה וגם האוזר שאמר את זה לפני חודש ולא נערכו לעניין הזה.

אורית סטרוק: זה אירוע חיינו.

אורית סטרוק: בשביל זה המדינה הזאת קמה.

יוליה מלינובסקי: חבר'ה, אתם רוצים לשמוע מה קורה באוקראינה עכשיו?

יוליה מלינובסקי: יושבת נציגה של נתיב.

אופיר סופר: חשוב שהמסר מכאן כן ייצא.

יוליה מלינובסקי: אני לא מסכימה עם המסר הזה.

אופיר סופר: על מה אנחנו מסכימים?

אורית סטרוק: את לא מסכימה שצריך להיות חפ"ק?

אופיר סופר: זה אירוע חירום.

יוליה מלינובסקי: אני שומעת אתכם.

יוליה מלינובסקי: בואו נתקדם.

אופיר סופר: זה אירוע חירום.

אופיר סופר: אנחנו חייבים להפנים שמדובר באירוע חירום ולא אלפי יהודים רק מסתובבים שם בגבולות.

אופיר סופר: כנראה שיותר מרבבה ואולי רבבות.

אורית סטרוק: חוץ מאלה שמפחדים לזוז כי אין מי שייקח אותם משם.

יוליה מלינובסקי: תודה רבה.

יוליה מלינובסקי: יש לי עוד משהו לרשות האוכלוסין וההגירה.

יוליה מלינובסקי: תנאי השהייה שם בתוך בן גוריון, תנאי העבודה של העובדים זה מזעזע.

יוליה מלינובסקי: שוב פעם, דיברתי עם שר האוצר, דיברתי עם שרת הפנים.

יוליה מלינובסקי: מייד צריך לעזור ולטפל בתנאי העבודה של העובדים שלנו.

יוליה מלינובסקי: כמובן שבת, צריך להיות מענה שם, גם מענה טלפוני ממישהו מוסמך, אבל תנאי השהייה של התיירים מאוקראינה שמחכים לתשובות, שזה לפעמים לוקח שעות רבות, זה בלתי נסבל, על איזשהו ספסל באיזשהו חדר חשוך.

יוליה מלינובסקי: ראיתי אתמול את המרתף הזה שהם יושבים שם, שבמרתף הזה אין WIFI וזה מונע מהם בעצם לתקשר עם האולם כי אין לה WIFI.

יוליה מלינובסקי: היא באה עם טלפון מאוקראינה, החברים פה בארץ.

יוליה מלינובסקי: האופציה היחידה שלה לדבר איתם זה דרך שיחת וואטסאפ, אבל ברגע שאין WIFI, אין וואטסאפ.

יוליה מלינובסקי: האופציה היחידה זה בשירותים שיש שם.

יוליה מלינובסקי: זה משהו שחייבים לטפל מיידית עם כל ההגבלות, עם כל המדיניות.

יוליה מלינובסקי: עכשיו.

יוליה מלינובסקי: גם מקרה שראיתי אתמול, היא יושבת.

יוליה מלינובסקי: אמרו להפקיד ערבות.

יוליה מלינובסקי: החברים יושבים, זאת אומרת חוסר קורדינציה בין הגורמים.

יוליה מלינובסקי: היא אוקראינית.

יוליה מלינובסקי: היא לא מבינה.

יוליה מלינובסקי: איתו לא דיברו.

יוליה מלינובסקי: אזרח ישראלי מחכה ואומר איפה אתם, למה אתם לא באים?

יוליה מלינובסקי: הם אומרים, אנחנו מחכים.

יוליה מלינובסקי: באנו בבוקר, היה הכול סגור, אמרו לנו לחכות, ואז הם קפצו, באו.

יוליה מלינובסקי: לפעמים אזרח ישראלי ממלא הצהרה וערבות בנקאית ובא לפגוש את האזרח האוקראיני, בני משפחה, זה מה שקרה לי אתמול.

יוליה מלינובסקי: אזרח ישראלי מילא כל הטפסים, הכול רשום על שמו כולל צ'ק.

יוליה מלינובסקי: הוא היה בעבודה ומי שבא לפגוש אותה בשדה התעופה זו הייתה אשתו.

יוליה מלינובסקי: לא איפשרו.

יוליה מלינובסקי: אתם צרכים להסביר בצורה מדויקת את כל הפרוצדורה, עושים ככה, זה הפרוצדורה, מי שחותם, הוא בא לפגוש.

יוליה מלינובסקי: מה משתמע?

יוליה מלינובסקי: אשתו של אותו אזרח ישראלי עמדה בתור שעתיים כדי למלא טפסים ולעשות הכול, ובסוף התברר שהיא לא יכולה להוציא אותה כי הצ'ק הבנקאי, הוא חתום עליו, אז הוא קפץ מהעבודה.

יוליה מלינובסקי: לקח עוד שעה עד שהוא הגיע לבן גוריון להוציא אותה.

יוליה מלינובסקי: חבר'ה, סתם עוגמת נפש על שום דבר.

יוליה מלינובסקי: התייעלות, סנכרון בין הגורמים.

יוליה מלינובסקי: משרד המשפטים, בית דין לעררים, תתאפסו על עצמכם.

יוליה מלינובסקי: השופט מקבל את זה ודורש תשובת הרשות בעוד יומיים.

יוליה מלינובסקי: זה לא יעבוד ככה.

יוליה מלינובסקי: זמן חירום, מצב חירום.

יוליה מלינובסקי: השופטים שם צריכים להבין שהם צריכים לתת תשובות מיידיות ופסקי דין מיידי או החלטות.

יוליה מלינובסקי: בית דין לעררים הפך להיות למשהו שהוא לא עובד טוב.

יוליה מלינובסקי: הוא לא עבד טוב ברגיל.

יוליה מלינובסקי: עכשיו הוא בכלל לא עובד טוב.

יוליה מלינובסקי: הם כנראה לא הפנימו.

יוליה מלינובסקי: אתם צריכים לתגבר שם כוח אדם.

יוליה מלינובסקי: אתם צריכים להנחות את השופטים לתת החלטות מהירות.

יוליה מלינובסקי: אין זמן.

יוליה מלינובסקי: ברגע שאתם לא נותנים החלטות, אנשים יומיים יושבים בבן גוריון או במתקן המעצר הזה.

יוליה מלינובסקי: בשביל זה הבאתי אתכם לפה.

קריאה: בסדר גמור.

קריאה: אני ממחלקת ייעוץ וחקיקה, אני אפנה את - - -

יוליה מלינובסקי: אני מבקשת לא להפנות.

יוליה מלינובסקי: אני רוצה תשובה, כמה תיקים, כמה זמן, מה עושים, איך מתגברים את כוח האדם שם.

קריאה: נפנה את הדברים וניתן תשובה.

יוליה מלינובסקי: גבירתי מנהלת הוועדה, משרד המשפטים עד סוף השבוע, עד יום חמישי תשובה מה קורה שם, כי המצב הוא חירום כפי שאתה שמעת בדיון.

יוליה מלינובסקי: לא יכול להיות שבית דין לעררים, עכשיו הוא ממשיך בשגרת החיים, כי זה, אגב, אותם אנשים שאנחנו מגרשים אותם, בצדק, לא בצדק, אנחנו מגרשים.

יוליה מלינובסקי: נתיב, מה קורה לנו?

יוליה דור: טוב, אני קודם כל רוצה לברך אותך על כינוס הישיבה החשובה הזאת.

יוליה דור: אני רוצה להתייחס לביקורת ששמעתי כאן כעובדת מדינה קודם כל, גם כעובדת נתיב גאה.

יוליה דור: אני מברכת על ביקורת המבוססת על נתונים.

יוליה דור: אני לא חושבת שהביקורת שלך מבוססת על נתונים.

יוליה דור: המדינה ידעה לראות את האירוע הזה עוד לפני שהוא התרחש, גם בהוצאת אזהרת מסע, גם בשיחות שהיו עם כלל הגורמים היהודיים במקום.

יוליה דור: האירוע הזה הוא אירוע דרמטי ואני חושבת שעיקר המאמץ שצריך לעשות כאן, וזה המאמץ שנעשה כרגע בממשלה יחד עם משרד הפנים, רשות האוכלוסין כמובן ברשות שרת העלייה והקליטה, נתיב, הסוכנות היהודית.

יוליה דור: אני באמת חושבת שיש פה מאמץ מאוד משמעותי לכנס את כל הגופים שעובדים ולהגיע לתוצאה ברורה.

אורית סטרוק: יש חפ"ק או אין חפ"ק?

יוליה דור: שנייה אחת.

יוליה דור: כרגע יש פה שלוש אוכלוסיות שאנחנו מזהים, וזה משהו שחשוב מאוד להבין כי המאמץ כרגע עומד על התאמת פתרונות לכל אחת מהאוכלוסיות האלה.

יוליה דור: כשאנחנו זורקים ואומרים, 200,000 איש, 500,000 איש יהודים זכאים, צריך להבין במה מדובר.

יוליה דור: זה משהו שהוא קריטי להבין.

יוליה דור: כל האוכלוסייה הזאת כרגע היא אוכלוסיית הפליטים.

יוליה דור: זה לא עולים חדשים שאנחנו רגילים לקבל אותם כאן אחרי תקופה שהם מקבלים החלטה, יודעים איפה הם נוחתים וגם מתכננים את ההגעה לשם, כולל המדינה, ולכן מה שקריטי ונעשה כרגע על ידי נתיב החל מיום חמישי כשהתחלנו לקבל את האנשים, אגב, האנשים שלא מגיעים לכאן כעולים, אין להם בשלב הזה אשרות עלייה בדרכונים.

יוליה דור: זה אנשים שמצליחים לעלות על מטוסים, להגיע לכאן ולהתחיל לעשות את תהליך ההתאזרחות כאן.

יוליה דור: אני לא רואה פה את נציבות שירות המדינה, חברת הכנסת יוליה מלינובסקי, אבל הנציב היה מאוד קשוב לנתיב.

יוליה דור: אנחנו קיבלנו אישור לגיוס כוח מילואים.

יוליה דור: המילואים הזה הולך להתייצב בנתב"ג בשלוש משמרות.

יוליה מלינובסקי: אתמול ראיתי לא מילואים.

יוליה מלינובסקי: אתמול ראיתי שדה.

יוליה דור: לא, בינתיים זה אנשי המטה שעומדים ומתנדבים.

יוליה דור: אנחנו עובדים באמת 24/7, אבל החל ממחר בבוקר הולכים להגיע לשם אנשים שהם או גמלאי נתיב או שליחי נתיב לשעבר, בעלי הסמכה קונסולרית, שיפגשו את האנשים האלה שלא עברו לא אותנו, לא את הסוכנות היהודית.

יוליה מלינובסקי: אני רוצה כבר עכשיו להסביר לך מה אני ראיתי אתמול.

יוליה מלינובסקי: כשהייתי בנתב"ג אתמול ניגשה אליי גברת אחת שעמדה שם בתור, ואמרה, תקשיבי, אח שלי הוא יהודי זכאי חוק שבות והוא עכשיו לא יכול לצאת.

יוליה מלינובסקי: משפחתו באה לפה.

יוליה מלינובסקי: האם אני צריכה ערבות?

יוליה מלינובסקי: אני אומרת, רגע, רגע, פה לא צריך בכלל שום דבר.

יוליה מלינובסקי: מהשאלה הזאת הבנתי שהם לא מבינים.

יוליה מלינובסקי: אם היא לא הייתה נפגשת איתי אתמול שם, הם אפילו לא היו יודעים שנתיב נמצא שם ושברגע שהיא תגיע, היא צריכה להגיד משפט – זכאית חוק שבות או ברוסית, ואז המסלול משתנה.

יוליה מלינובסקי: מזה הבנתי שיש לנו פה בעיה של הסברה גם פנים הארץ, כי לזכאי חוק השבות בוודאות יש חברים או משפחה פה בארץ.

יוליה מלינובסקי: תצאו להסברה מאוד ברורה פה בארץ בתוך הגבולות שלנו, מי זה זכאי חוק שבות.

יוליה מלינובסקי: לאור המצב, מה שמופיע בנוהל, שאם אפילו גבר הוא זכאי חוק שבות וברגיל משפחתו הייתה צריכה להגיע רק איתו, במצב הנוכחי אנחנו מאפשרים שהמשפחה תגיע בנפרד.

יוליה מלינובסקי: מהשאלה הזאת אתמול, מה שהיה לכולנו ברור, הבנתי שזה לא ברור.

יוליה מלינובסקי: אתם חייבים למסע הסברה.

יוליה דור: אנחנו נדייק את השירות שאנחנו נותנים שם.

יוליה מלינובסקי: ותעבירי את זה למשרד הקליטה או לסוכנות גם פה.

יוליה מלינובסקי: למה יותר קל לכם עכשיו?

יוליה מלינובסקי: כי לכולם יש פה כבר משפחות.

יוליה מלינובסקי: מסע הסברה פה, שלגבי הקבוצה הזאת הם כללים שונים.

יוליה מלינובסקי: הם גם לא יודעים להגיד את זה במעבר הגבולות, שיש להם כזה זכות.

יוליה מלינובסקי: אגב, צריך להגיד לבודקים שלנו שם, שכשהם מתשאלים את החבר'ה מאוקראינה, שישאלו את השאלה הזאת, האם יש להם קשר ליהודים?

יוליה מלינובסקי: כי יכול להיות שהם בכלל צריכים להיות במסלול אחר, כי אנשים הם עכשיו במצב, אני ראיתי אותם אתמול.

יוליה מלינובסקי: זה באמת אנשים לא מפוקסים.

יוליה מלינובסקי: הם רק יצאו מהתופת.

יוליה דור: בסדר, הם עוברים ועברו משבר.

יוליה דור: זה ללא ספק אירוע מאוד דרמטי.

יוליה מלינובסקי: תנחה אותם לשאול את השאלות, כי הם פשוט לא יודעים שזה קיים.

יוליה דור: אוקיי, אז זו ההתאמה המשמעותית ביותר.

יוליה דור: אנחנו הקמנו שם תוך יומיים שירות שלא היה לנתיב לעולם.

יוליה דור: אף פעם לא ישבנו בנתב"ג.

יוליה מלינובסקי: יש לכם מעבר - - -, גם כן שתי משפחות - - -

יוליה דור: זהו, אנחנו כבר קיבלנו משם את העדכון ואנחנו יודעים שאנשים מנסים גם באופן עצמאי.

יוליה דור: זה משהו שהוא מאוד מעניין לראות פה, לדעת להגיע ולחצות את הגבולות ולפגוש אותנו ולעשות את התהליך שהם לא ביצעו שם.

יוליה דור: זו הקבוצה הראשונה.

יוליה דור: אני חייבת להגיד תודה רבה גם לך באופן אישי וגם למשרד שלך, כי ההתאמות שראינו שנדרשות קודם כל בהנפקת האישורים שאין להם כרגע שום דרך להמציא אותם, לא תעודה על יושר ואפוסטילים וכל הדברים האלה.

יוליה דור: זה כבר לא קיים וזה באמת מקל על המפגש הזה עם האנשים ואפשרות שלנו לתת להם שירות בלי עיכובים.

יוליה דור: זו אוכלוסייה ראשונה.

יוליה דור: האוכלוסייה השנייה זו אוכלוסייה שמצליחה לחצות את אוקראינה.

יוליה דור: אנחנו פוגשים אותה בנקודות שהקמנו אותם תוך יומיים.

יוליה דור: נתיב לא הכיר את העבודה, לא בפולין, לא ברומניה ולא בהונגריה.

יוליה דור: ידענו להביא לשם שליחים עם מערכות ישראליות אוטונומיות שלא צריכות שום חיבור ושום כלום.

יוליה דור: כרגע יושבים שם במרחב הזה במדינות מעטפת עשרה שליחים שמקבלים 24/7 גם בשבת.

אורית סטרוק: בפנים?

אורית סטרוק: בצד הפנימי של - - - ?

יוליה דור: לא, ולכן אני מתייחסת לנתונים.

יוליה דור: אנחנו צריכים ברמה יום-יומית לקבל גם נתונים, כמה יהודים חוצים את אוקראינה.

יוליה דור: כמה מתוכם כבר כן חצו את אוקראינה.

אורית סטרוק: אתם מקבלים את הנתונים?

יוליה דור: אנחנו מקבלים את הנתונים גם מהסוכנות היהודית וגם ממשרד החוץ.

יוליה מלינובסקי: את יכולה להגיד לנו את זה?

יוליה מלינובסקי: יש לך אותם?

יוליה דור: כרגע לא, אבל אין שום בעיה להעביר אותם.

יוליה דור: זה גם נתונים שמתעדכנים כל יום.

יוליה דור: היום יש 11 אוטובוסים שמתוכננים להוציא מאוקראינה גם ישראלים וגם יהודים, וזה משהו שצריך להבין.

יוליה דור: עוד דבר שהוא חשוב, אוקראינה, ויש פה שותף יקר שלי, ברוכה בקהילות מאורגנות ולא כל יהודי שיוצא את אוקראינה כמו הקהילות של דנייפרו, הקהילות של אודסה, קייב כמובן, ומגיעים למולדובה, מגיעים בדרכם, נמצאים בדרך לגרמניה אם אני מדברת על הרב וולף והקהילה היפה שלו.

יוליה דור: לא כל אחד יגיע לכאן וזה משהו שצריך להבין.

יוליה דור: כשאנחנו רואים את המספרים שאנחנו מקבלים ממשרד החוץ שנמצא שם על הגבולות ומעדכנן אותי, יוליה, נכנסו היום ארבעה אוטובוסים, זה 200 ישראלים ויהודים, מתוכם ככה וככה, אני לא אראה כל אחד מהם כי האוטובוסים האלה יכולים לעצור בפולין, ליצור קשר עם חב"ד פולין, להקים שם איזשהו מתקן שיאפשר להם לעבור את התקופה הלא פשוטה הזאת.

יוליה דור: אלה מהם שיקבלו החלטה לעלות, מיידית מקבלים את המענה.

יוליה דור: אלה מהם שיקבלו החלטה להישאר עם הרב או עם אנשי הקהילה במקום, זו ההחלטה שלהם.

יוליה מלינובסקי: יוליה, מה עכשיו חסר?

יוליה מלינובסקי: מה אנחנו יכולים לסייע?

יוליה מלינובסקי: איפה הקושי?

יוליה דור: אנחנו מבחינתנו בכל מדינות המעטפת נמצאים בשליטה.

יוליה דור: באפס זמן יש לנו את האפשרות להביא.

יוליה דור: אני יכולה להגיד לכם יותר מזה.

יוליה דור: היום נוחתים שלושה מטוסים מלאים באנשים שהנפקנו להם את האשרות.

יוליה מלינובסקי: אנחנו יודעים.

יוליה דור: אנחנו מנפיקים יותר אשרות ממה שמסוגלים כרגע להביא לכאן.

יוליה מלינובסקי: זאת אומרת, יש עכשיו תור שם.

יוליה דור: נכון.

יוליה דור: יש כאלה שכבר סיימו בהצלחה ויש להם האשרות והם ממתינים באמת להטסה.

יוליה מלינובסקי: כמה?

יוליה דור: אני חושבת שיש כבר כמה מאות.

יוליה מלינובסקי: הנה, זה בדיוק מעשי.

יוליה מלינובסקי: אנחנו כרגע צריכים לדאוג לתגבר את - - -

יוליה דור: הסוכנות היהודית מנהלים את האירוע הזה בצורה מאוד מדויקת ואני מאמינה שגם בימים האלה הם עוסקים בזה.

יוליה דור: כל מה שנאמר על כניסה חזרה לאוקראינה, זה משהו שצריך להבין.

יוליה מלינובסקי: את הנציגים שלנו.

יוליה דור: כן, נציגים שלנו.

יוליה דור: אין ספק שיש פה שליח של משרד החוץ, של נתיב, כל עובד מדינה שנמצא שם, שברגע שהיה מתאפשר לצאת את הגבול, הוא לא היה יוצא אותו ולא חוזר לאוקראינה.

יוליה דור: אני שמחה מאוד שהעלינו את הרב מדנייפרו שדיבר באמת על הניסיון אתמול לפנות את היהודים ממריופול.

יוליה דור: אני גם יכולה להגיד לך, אני בקשר עם הרב מחרסון, הרב יוסף וולף שכרגע נמצא בעיר הכבושה.

יוליה דור: אלה הערים שנמצאים תחת אש.

יוליה דור: אי אפשר לנהל בדיקות קונסולריות תחת אש.

יוליה דור: אנחנו נמצאים במקום שאנחנו יעילים שם, שאנחנו יכולים לתת להם מענה.

יוליה דור: אם מדובר פה כרגע על מערב אוקראינה, שלפחות נכון לרגע זה הוא שקט יחסי, עם סירנות, עם גורמים פליליים אוקראינים ורוסים שנמצאים שם ויש מצב מאוד לא פשוט.

יוליה מלינובסקי: את לא מבינה מה קורה שם.

אורית סטרוק: אני מבינה מה קורה במריופול.

אורית סטרוק: החתן שלי, יהודי דתי, היה כל השבת בטלפונים עם מריופול.

אורית סטרוק: אני מבינה מה קורה שם.

אורית סטרוק: אני גם לא חושבת שאנשי נתיב בהכשרה שלהם וביכולות שלהם יכולים לתת מענה להוציא יהודים ממריופול.

יוליה דור: לא, זה לא המנדט שלנו.

אורית סטרוק: נכון, זה לא המנדט שלכם, לא התפקיד שלכם, לא היכולות שלכם, אבל כן יש למדינת ישראל גורמים שיכולים לעשות את זה ונכון לעכשיו הם לא עושים את זה.

אורית סטרוק: כל מה שאת אמרת זה למחוא לכם כפיים.

אורית סטרוק: הכול בסדר, אבל יש למדינת ישראל שליחים נוספים, ואת לא ענית על השאלה שלי כי את יודעת מה התשובה לשאלה שלי.

אורית סטרוק: אין חפ"ק.

יוליה דור: קודם כל יש חפ"ק - - -

אורית סטרוק: לכם יש חפ"ק שלכם.

אורית סטרוק: אתם בסדר, אתם עושים את המקסימום.

יוליה דור: יש חפ"ק שמתנהל יחד עם שרת העלייה והקליטה ומל"ל.

יוליה דור: הם אפילו לא ברמה יומית, ברמה שעתית בוחנים.

יוליה מלינובסקי: אני לא אכניס צבא לתוך האירוע, בסדר?

אורית סטרוק: לא ביקשתי ממך צבא.

יוליה מלינובסקי: לא, אני שמעתי פה כבר חכמים שאמרו לי, בואי נשלח לשם חיילים.

יוליה מלינובסקי: לא.

יוליה מלינובסקי: גם מוסד לא.

יוליה מלינובסקי: מוסד יודע להתנהל לבד, הם לא צריכים עצות שלנו.

יוליה מלינובסקי: מדינת ישראל מתנהלת בצורה אחראית.

יוליה מלינובסקי: כולנו רואים מה עושה ראש הממשלה, כולנו רואים מה עושים השרים שלנו ועובדי המדינה שלנו.

יוליה מלינובסקי: בצד שני, אנחנו צריכים גם לדעת את המקום שלנו בכל האירוע הזה ולא לקחת על עצמנו יותר ממה שאנחנו יכולים.

יוליה מלינובסקי: כרגע אנשים מתאבדים שם כדי לעזור.

יוליה מלינובסקי: בואי נתמקד בפתרונות.

יוליה מלינובסקי: לא במה שצריך לעשות אלא בבעיות טכניות כדי לפשט את התהליכים.

יוליה מלינובסקי: יוליה, מה את חושבת שאנחנו צריכים?

יוליה מלינובסקי: לתגבר טיסות.

יוליה מלינובסקי: הוועדה קוראת עכשיו לאור המצב שיש אנשים עם אשרות, לתגבר טיסות, שלא יהיו שם יום אחד בנוסף.

יוליה דור: אנחנו עוסקים כרגע בתגבור אנשים, כי אנשים מתפקדים שם והם קרובים מאוד לשחיקה.

יוליה דור: אנחנו באמת עובדים בלגייס כוחות מילואים כדי להוציא אותם להתרעננות לפחות ליום-יומיים ולאפשר להם לנשום.

יוליה דור: חשוב גם להבין שאנחנו הוצאנו את משפחות השליחים.

יוליה דור: הם נמצאים בניתוק כבר כמה שבועות.

יוליה דור: זה אירוע משפחתי מאוד לא פשוט.

יוליה דור: יש פה נקודה וחשוב לציין אותה.

יוליה דור: אנחנו מדברים על אירוע דרמטי לא רק לקהילה היהודית באוקראינה.

יוליה דור: זה אירוע שהוא אירוע רב-מימדי והוא אירוע ארוך טווח, לכן כשאנחנו מדברים פה על טיפול בפליטים יהודים מאוקראינה, חשוב לקחת את כל הפרמטרים.

יוליה דור: אני לא רוצה לדבר על זה כאן כי זה דיון פתוח.

יוליה דור: יש פה לא מעט השלכות מיידיות שאנחנו רואים במדינות הקרובות, שהמספרים שם הם לא רק זהים, אלא גם גדולים יותר ממה שאנחנו מזהים באוקראינה.

יוליה דור: לזה צריך לתת מענה כי לא מדובר פה על שבוע-שבועיים ואפילו לא חודש, אלא על תוכנית עבודה לשנים הקרובות שאנחנו צריכים לקחת בחשבון.

יוליה מלינובסקי: תודה רבה.

יוליה מלינובסקי: גבירתי, אנחנו כולנו מבינים את הרגישות של העניינים וצריך לשמור על הפה.

יוליה מלינובסקי: חבר הכנסת יום טוב, בבקשה.

יום טוב חי כלפון: תודה גבירתי היושבת-ראש.

יום טוב חי כלפון: אני מברך אותך על קיום הישיבה הזאת, בעצם ישיבה שלישית שהייתה אמורה להתקיים בוועדת העלייה והקליטה ולא כמו שעשינו בוועדת כספים, ועדת חוקה, עכשיו ועדת מיזמי תשתיות.

יוליה מלינובסקי: אני הבנתי.

יוליה מלינובסקי: שאלו אותי מה הקשר.

יוליה מלינובסקי: זה פרויקט לאומי מה שקורה לנו עכשיו.

יום טוב חי כלפון: נכון.

יוליה מלינובסקי: לקחתי את זה על עצמנו.

יוליה מלינובסקי: זה פרויקט לאומי.

יום טוב חי כלפון: וכל הכבוד לך על זה, אבל זו שוב הקריאה להקים את ועדת העלייה והקליטה.

יוליה מלינובסקי: אם מישהו חשב שהוא ישבש לנו את העבודה בזה שהוא לא מקים ועדת קליטה, שיאכל עכשיו כובע.

יוליה מלינובסקי: לא רציתם?

יוליה מלינובסקי: לא צריך.

יוליה מלינובסקי: אנחנו נדע להסתדר.

אורית סטרוק: יוליה, ועדת קליטה לא קמה בגלל ההתעקשות של הקואליציה להמשיך עם אי הוגנות, ואני מסכימה איתך - - -

יום טוב חי כלפון: כן, אבל יש גם מצב חירום.

אורית סטרוק: רגע אחד.

אורית סטרוק: אני מסכימה עם יוליה.

אורית סטרוק: אני חושבת שאם היא הגדירה את הוועדה שלה כתשתיות לאומיות, קליטת עלייה, הצלת יהודים זה התשתית הלאומית מספר 1 שלנו.

אורית סטרוק: בסדר גמור.

יום טוב חי כלפון: נכון, אבל עדיין יש פה ועדת הכנסת, יש ועדה סטטוטורית שהייתה אמורה לקום במיוחד במצב חירום.

אורית סטרוק: נכון.

אורית סטרוק: אם אתם הייתם הוגנים, היא הייתה קמה מזמן, אבל אתם לא הוגנים.

יום טוב חי כלפון: במצב חירום שמים את הפוליטיקה בצד.

אורית סטרוק: תשימו בצד.

יוליה מלינובסקי: אורית, סליחה, תריבו אחר כך בחוץ.

אורית סטרוק: אני בכוונה לא הצפתי פה את - - -

יום טוב חי כלפון: אני חושב שזה היה זמן הדיבור שלי, אבל אורית רגילה לקטוע בזמן דיבור.

יוליה מלינובסקי: אני רוצה תשובות אמיתיות.

יוליה מלינובסקי: כן, חבר הכנסת יום טוב כלפון.

יום טוב חי כלפון: תודה, זה זמן הדיבור שלי, אני אשמח להשלים את הדברים.

יום טוב חי כלפון: במיוחד בעת חירום יש להקים את ועדת העלייה והקליטה.

יום טוב חי כלפון: שמים בצד את הפוליטיקה, באותה מידה שאם היינו בעיצומו של משבר, בואו ניקח קורונה, לא היינו סוגרים את משרד הבריאות וטוענים שזה בגלל פוליטיקה.

יום טוב חי כלפון: הפוליטיקה אמורה להיות בצד ולטפל במצב החירום.

יום טוב חי כלפון: ברמה העקרונית אני רוצה לחזור על מה שנאמר כאן אבל בצורה הרבה יותר ברורה.

יום טוב חי כלפון: יש כלל במקורות שלנו, שקובע שעניי עירך קודם, במובן הזה שיש משבר חמור באוקראינה.

יום טוב חי כלפון: ליבנו עם העם האוקראיני אבל יש לנו שם יהודים וישראלים וזכאי שבות.

יום טוב חי כלפון: במאמצי מדינת ישראל כלפי אוקראינה העדיפות העליונה צריכה להביא לכאן את הישראלים, את היהודים, את זכאי השבות קודם כל, כי מה לעשות, כל המשאבים מוגבלים תמיד.

יום טוב חי כלפון: משאב הזמן מוגבל, המשאבים הכספיים מוגבלים, משאבי השליחים היקרים שלנו מוגבלים ואנחנו לא יכולים להתפזר בהבאה ארצה של כל מיני אנשים.

יום טוב חי כלפון: ברוך השם יש 190 מדינות בעולם.

יום טוב חי כלפון: אנחנו קוראים לכל מדינות העולם לפעול ולעזור למען אוקראינה, אבל אנחנו מדינת ישראל, המנדט הראשון שלו והעליון זה קודם כל להביא לכאן את היהודים, את זכאי השבות.

יום טוב חי כלפון: זה צריך להיות המצפן שלנו.

יום טוב חי כלפון: לי יש קצת חשש מרוב בקשות ומרוב פניות.

יום טוב חי כלפון: היהודים לא מקבלים את הטיפול הראשון שצריך להיות הטיפול העליון.

יום טוב חי כלפון: זה ברמה העקרונית.

יום טוב חי כלפון: ברמה הפרקטית, אני בעצמי מקבל המון פניות בימים האחרונים.

יום טוב חי כלפון: אני כן שותף לאמירה שנאמרה כאן, למרות כל העבודה הקשה נעשית על ידי כל הגורמים, שכן חסר פה איזשהו פרויקטור או איזשהו גורם מתכלל במובן הזה, למשל אני, פנו אליי אתמול, אמרו לי לפנות למשרד החוץ.

יום טוב חי כלפון: פניתי למשרד החוץ, הפנו אותי למשרד הפנים.

יום טוב חי כלפון: ממשרד הפנים הפנו אותי לנתיב.

יום טוב חי כלפון: יש קצת קושי בעניין הזה.

יום טוב חי כלפון: צריך לחשוב אולי על פתרון - - -

יוליה מלינובסקי: נכון לעכשיו שרת הפנים נכנסה לעניין באופן אישי מאוד חזק.

יוליה מלינובסקי: כולנו היינו צריכים זמן.

יום טוב חי כלפון: כן, זמן התארגנות.

יוליה מלינובסקי: זמן התארגנות כי התחלנו את זה ביום שני שעבר.

יוליה מלינובסקי: אתה לא הייתה כשאילת הייתה פה.

יום טוב חי כלפון: אבל שמעתי מה היא אמרה.

יוליה מלינובסקי: שרת הקליטה עמוק באירוע.

יוליה מלינובסקי: משרדי הממשלה - - -

יום טוב חי כלפון: לא, אבל אני מדבר על גורם אולי אחד, שיהיה מוקד אחד, שיהיה מקום אחד שיתכלל את כל העניין הזה.

יום טוב חי כלפון: אני כחבר כנסת מקבל פניות ומקבל לא מעט פניות בעניינים האלה בימים האחרונים.

יום טוב חי כלפון: אני בעצמי בימים האחרונים רואה, אני ועוזריי, אנחנו פונים ממספר למספר, ואז אני אומר, אם אני כחבר כנסת מתקשה להגיע לגורם הסופי שיטפל, קל וחומר אזרח מן השורה.

יום טוב חי כלפון: אני יודע שיש המון מאמצים.

יום טוב חי כלפון: אנשים פה לא ישנים בלילות ועובדים קשה, אבל בואו ננסה לעלות עוד מדרגה ולנסות להתייעל עוד יותר, כי שוב, המטרה שלנו זה להוציא את היהודים, את הישראלים משם.

יום טוב חי כלפון: אתמול פנו אליי בעניין ספציפי מאוד, של אנשים שהבתים שלהם הופגזו.

יום טוב חי כלפון: הם יהודים אבל אין להם הוכחות.

יום טוב חי כלפון: הם יצאו מהמדינה והם פצועים.

יום טוב חי כלפון: הם צריכים להגיע לפה.

יום טוב חי כלפון: גם פה אני נתקעתי מול העניין הזה.

יום טוב חי כלפון: שלחו לי את אותו מסמך כדי לראות איך הם יכולים להיכנס, כי הם טוענים ליהדות אבל אין להם הוכחת יהדות.

יוליה מלינובסקי: אני אסביר לך מה המצב.

יוליה מלינובסקי: אם הם טוענים ליהדות ויש להם פה קרובי משפחה בארץ, כל הנתונים כבר בתוך המערכת ויהיה מאוד קל להצליב את הנתונים.

יוליה מלינובסקי: אנחנו צריכים להיות זהירים כי בצד שני כפי שאתה אולי שמעת, אמרתי פה לנציגי הרבנות שאי אפשר כבר להביא מסמכים אבל יש לנו אפשרות לבדוק, רק אנחנו גם כן צריכים להיזהר שאנשים לא ינצלו את המצב.

יום טוב חי כלפון: בהחלט אני מסכים, לכן צריך פה איזון ולכן צריך גם איזשהו גורם שיהיה הכי מקצועי שאפשר.

יום טוב חי כלפון: אני מבין שנתיב זה הגורם שבינתיים - - -

יוליה מלינובסקי: נתיב יודע לעשות את זה.

יוליה מלינובסקי: אתמול בערב כשהייתי בנתב"ג, פשוט הייתי שם בביקור פתע.

יוליה מלינובסקי: נציגי נתיב שם כמו חיילים.

יוליה מלינובסקי: לפחות בצד הזה אני לא מודאגת.

יום טוב חי כלפון: זו הנקודה, גם ברמה הפרקטית להתייעל ולעזור לאנשים.

יום טוב חי כלפון: אנשים במקרה הספציפי הזה, אגב, הם קיבלו הצעה גם לעבור לגרמניה.

יום טוב חי כלפון: אני לא רוצה מצב שיהודים שיכולים להגיע לישראל בסוף יחליטו להגיע לגרמניה.

אורית סטרוק: אתה רואה, לא עושים שום מאמץ.

יום טוב חי כלפון: לכן זו קריאה מכאן לכל הגורמים.

יום טוב חי כלפון: יודעים שאתם עובדים קשה.

יום טוב חי כלפון: בואו ננסה להתייעל כי יש לנו פה מטרה עליונה.

יום טוב חי כלפון: זו סיבת קיומה של מדינת ישראל, להביא לכאן את היהודים למדינת הלאום של העם היהודי.

יוליה מלינובסקי: תודה רבה.

יוליה מלינובסקי: משרד החינוך, אני לא סתם ביקשתי מכם לבוא וביקשתי מהשרה שאתם תגיעו לפה.

יוליה מלינובסקי: מדינת ישראל כבר שכחה מה זה עלייה.

יוליה מלינובסקי: שכחנו.

יוליה מלינובסקי: היה טוב בשנות ה-90', ידענו להתארגן.

יוליה מלינובסקי: אני בשום פנים ואופן לא רוצה שהילדים שהגיעו עכשיו, יקבלו אותם בבוקסים לפרצוף כמו שאנחנו קיבלנו בזמננו.

יוליה מלינובסקי: אני לא כי אני לא למדתי פה, אבל מי שעבר את מערכת החינוך הישראלית שלנו בשנות ה-90', הזיכרונות טריים, מה שנקרא.

יוליה מלינובסקי: אולפנים, כי זה באחריות שלכם, למבוגרים, שעות נוספות, לימוד עברית לילדים שיבואו עכשיו לבתי ספר, הסברה בתוך בתי הספר, שלא יגידו לי שם רוסי מסריח, אוקראיני מסריח, ילדים שלנו, שזה קורה.

יוליה מלינובסקי: עלייה זה תמיד טראומטי למרות שאנחנו כבר למודי ניסיון, במיוחד אלו שהיו ילדים כשעלו ארצה ומכירים על בשרם מה זה בתי ספר ומה קורה שם, אז שלא יהיה גישה, אנחנו סבלנו, עכשיו שהם יסבלו.

יוליה מלינובסקי: אתם כבר עכשיו צריכים לעשות הערכת מצב, ילדים, איפה הם יהיו, איך הם יהיו?

יוליה מלינובסקי: אולפנים, שעות תגבור, כי לדעתי יש בעיה עם שעות תגבור.

יוליה מלינובסקי: אני מדברת מתוך ניסיון.

יוליה מלינובסקי: אני הייתי חברת מועצה בעיר חולון.

יוליה מלינובסקי: אני יודעת מה זה.

יוליה מלינובסקי: אני חברת כנסת, אני מקבלת פניות.

יוליה מלינובסקי: יש לי חברים עם חוויות מאוד לא נחמדות ממה שהם עברו, מתוך ניסיון.

יוליה מלינובסקי: יש לכם אולפנים למבוגרים.

יוליה מלינובסקי: כבר תתחילו להתארגן.

יוליה מלינובסקי: בזמן האחרון הייתה שם ירידה, ומערכת חינוך לילדים כולל קיץ, איך אתם בקיץ נותנים להם, מה שנקרא מחנות עברית?

יוליה מלינובסקי: כבר עכשיו תתחילו לחשוב על זה כדי שהילדים בשנה הבאה יכנסו למערכת בצורה יותר טובה.

יוליה מלינובסקי: שאלה נוספת.

יוליה מלינובסקי: 2,000 סטודנטים מאוקראינה שלמדו שם, עכשיו בדרך לארץ.

יוליה מלינובסקי: חלק מהם שנה ראשונה.

יוליה מלינובסקי: ברור לי שהם לא יחזרו ללמוד שם בקרוב.

יוליה מלינובסקי: לי לפחות זה ברור.

יוליה מלינובסקי: אגב, הם רובם בערים הגדולות.

יוליה מלינובסקי: הם עכשיו יוצאים בצורה מאוד מרוכזת.

יוליה מלינובסקי: הבעיה שלי זה שנה אחרונה, סמסטר אחרון.

יוליה מלינובסקי: אני לא מומחית בהשכלה גבוהה אבל אני מבינה שמערכת החינוך שלנו במיוחד מערכת ההשכלה הגבוהה תצטרך לתת פתרונות, כי אי אפשר לזרוק לפח חמש שנים.

יוליה מלינובסקי: תחשבו על זה.

יוליה מלינובסקי: יש לך תשובות כבר?

יוליה מלינובסקי: תציגי את עצמך לפרוטוקול.

טירה אמרוסי גלינויר: אני מנהלת את האגף לקליטת תלמידים עולים ותושבים חוזרים.

יוליה מלינובסקי: אגב, תושבים חוזרים, טוב מאוד שאת אמרת כי ילד לתושב חוזר, יש הבדל.

יוליה מלינובסקי: הוא לרוב גם לא יודע עברית.

יוליה מלינובסקי: אם זה לא ארצות הברית, ילדים צברים, לא יודעים עברית.

טירה אמרוסי גלינויר: קודם כל המשרד כבר חודש נערך לקליטת עלייה.

טירה אמרוסי גלינויר: תיכף ד"ר גלית תמשיך, כי גם לה יש חלקים מאוד גדולים בהיערכות.

טירה אמרוסי גלינויר: השליחים של משרד החוץ שהוחזרו, אנחנו גם טיפלנו בשיבוץ של הילדים שלהם במערכת החינוך בסמוך לבית, בשיבוץ של כל הילדים שנדרשנו לשבץ.

טירה אמרוסי גלינויר: זה על החוזרים.

טירה אמרוסי גלינויר: אנחנו כבר חודש כמעט בהיערכות ביחד עם משרד העלייה והקליטה ועוד הרבה מאוד משרדי ממשלה ששותפים בחפ"ק הזה שהוקם כפי שאמרה נציגת נתיב, והשרה שלנו, ד"ר יפעת שאשא ביטון הנחתה אותנו באמת להיערך בצורה מיטבית לקליטה.

טירה אמרוסי גלינויר: אנחנו בנינו תוכנית לפי התרחיש שהוצג בפנינו, בשתי פעימות.

טירה אמרוסי גלינויר: פעימה אחת, שהמגיעים יקלטו בבתי מלון ובאכסניות נוער למשך חודש, ומשרד החינוך על ידי מינהל חברה ונוער והאגף שלנו ייתן מענה הפגתי לשוהים שם במהלך החודש הראשון.

יוליה מלינובסקי: יש לך את זה כתוב כבר?

טירה אמרוסי גלינויר: ברור.

טירה אמרוסי גלינויר: אגב, יש תיק מסודר במשרד העלייה, תיק חירום.

יוליה מלינובסקי: זה כבר לוועדות אחרות.

יוליה מלינובסקי: מה שחשוב לי, שאתם בתוך האירוע.

טירה אמרוסי גלינויר: לגמרי.

יוליה מלינובסקי: תעבדו בשיתוף פעולה הדוק עם השלטון המקומי, כי היום למשל, אני יודעת רק מהמפלגה שלי שב-50 ערים בארץ יש כבר רכזים שזה דרך סגני ראשי העיר או רכזים מקומיים.

יוליה מלינובסקי: אני מאמינה שגם ממפלגות אחרות יש התארגנות.

יוליה מלינובסקי: יש היום הרבה קמפיינים לתרומות לטובת אוקראינה, ופה מאוד חשוב להגיד את זה לאזרחי ישראל.

יוליה מלינובסקי: תהיו זהירים.

יוליה מלינובסקי: לצערי הרב יש הרבה נוכלים.

יוליה מלינובסקי: אם אתם באמת רוצים לעזור, תעשו את זה רק דרך הנציגים הרשמיים של השלטון המקומי, של המדינה, מה שאתם באמת יודעים מה הוא, כי לצערי הרב תמיד יוצא איזשהו מישהו שהוא בן אדם בלי מצפון.

יוליה מלינובסקי: זה קורה לצערי הרב.

יוליה מלינובסקי: התוכנית מוכנה גם לחוזרים, גם לעולים?

יוליה מלינובסקי: אתם יודעים מה לעשות?

יוליה מלינובסקי: אתם מבינים את הקושי?

יוליה מלינובסקי: למדנו לקחים מהעלייה של שנות ה-90'?

יוליה מלינובסקי: אנחנו לא נעשה אותן עוולות לאנשים?

טירה אמרוסי גלינויר: אני רק רוצה להגיד לך.

טירה אמרוסי גלינויר: תיראי, בשנתיים האחרונות המשרד עשה הערכה מאוד עמוקה על הכול.

טירה אמרוסי גלינויר: אנחנו מתרגמים כבר בשש שפות כמעט כל חוזר שהורה צריך לדעת בבוקר אם לשלוח את הילד, לא לשלוח את הילד, מה אני עושה, מערכות לימודים לאומיות.

טירה אמרוסי גלינויר: אנחנו באמת עושים כל מה שביכולתנו.

טירה אמרוסי גלינויר: למשרד יש מגשרים תרבותיים בשפות.

יוליה מלינובסקי: יופי, מצוין.

טירה אמרוסי גלינויר: אנחנו מנסים להנגיש בכל דרך.

יוליה מלינובסקי: מה שהיה לי חשוב, שאתם פה.

יוליה מלינובסקי: מה שאני שומעת, מצוין.

יוליה מלינובסקי: גבירתי המזכירה, תעבירו, נפרסם הכול.

יוליה מלינובסקי: אגב, סטודנטים ישראלים שעכשיו חוזרים, וסביר להניח שיהיו הרבה סטודנטים שהם ממשפחות העולים.

יוליה מלינובסקי: מה עושים איתם?

יוליה מלינובסקי: זאת אומרת, למדתי כבר שנתיים-שלוש שם.

יוליה מלינובסקי: יש תשובות לזה?

דלית אטרקצ'י: אני מנהלת את האגף לקשרי חוץ במשרד החינוך.

דלית אטרקצ'י: אנחנו לא מטפלים בנושא של הסטודנטים באופן ישיר.

דלית אטרקצ'י: מטפל בזה המל"ג.

דלית אטרקצ'י: אני לא יודעת אם הזמנתם לכאן היום נציג של המועצה להשכלה גבוהה או לא, אבל הם אלה שצריכים לתת את התשובות, לפנות למוסדות האקדמיים ודרכם לייצר את המענים האלה.

יוליה מלינובסקי: אז אנחנו נבקש מכם, תעבירו את זה לשרה.

יוליה מלינובסקי: המל"ג זה תחתיה, תשובה מה עושים עם סטודנטים ישראלים שלומדים שם ועכשיו הם באים, מה הפתרונות, ומה הפתרונות לסטודנטים זכאי חוק שבות שעכשיו עלו ארצה, איך אנחנו יכולים לעזור להם להמשיך את הלימודים?

יוליה מלינובסקי: זה גם לטובת מדינת ישראל וגם לטובתם.

יום טוב חי כלפון: גבירתי היושבת-ראש, עניין הסטודנטים הוא די דרמטי.

יום טוב חי כלפון: במובן הזה, אנשים שהתחילו ללמוד, הם בשנה שנייה ועכשיו להתחיל מחדש זה לשרוף שנתיים-שלוש מהחיים.

יוליה מלינובסקי: שנה שנייה זה עוד בסדר.

יוליה מלינובסקי: אם זה שנה חמישית?

יום טוב חי כלפון: נכון, לכן זה משהו שצריך ממש לבוא לקראתם, כי לא יכול להיות, אנשים למדו שנתיים - - -

יוליה מלינובסקי: זה דיון לוועדת חינוך.

יוליה מלינובסקי: מה שהיה לי חשוב פה היום זה לשים את הנקודות.

יוליה מלינובסקי: הם פה, השרה מעורבת, הם יודעים, מצוין.

יוליה מלינובסקי: ילדים, מבוגרים, חוק שבות, סטודנטים, סטודנטים לפי השבות, שיוכלו להמשיך ללמוד, סטודנטים ישראלים שלמדו שם, מה הפתרונות.

יוליה מלינובסקי: תשובות תשלחו לנו, נפרסם, ובטח יהיו עוד הרבה שאלות כי אנחנו חיים בצורה מאוד דינמית.

אורית סטרוק: אם אפשר להוסיף, גם מורים.

יוליה מלינובסקי: מורים זה הכשרה מקצועית.

אורית סטרוק: אני יודעת שיש במשרד החינוך יחידה מיוחדת שעוזרת בקליטת מורים.

דלית אטרקצ'י: יש אצלנו מסלול של הכשרה של מורים בתפוצות.

דלית אטרקצ'י: יש 22 מורים כאלה באוקראינה והם יקבלו את כל העזרה והסיוע מאיתנו כדי לתת את המענים, דרך אגב, בחלקם פה ובחלקם שם, כי לא כל הילדים בבתי הספר משם על לארץ או מתכוונים לעלות לארץ.

דלית אטרקצ'י: חלקם עוד נשארים שם.

דלית אטרקצ'י: יש לנו את תוכנית חפציב"ה שמנוהלת במשרד החינוך, במסגרתה היו לנו 25 מורים שלימדו שם, מורים ישראלים - - -

יוליה מלינובסקי: לא, היא מדברת על משהו אחר, אורית.

יוליה מלינובסקי: היא מדברת על המורים שהגיעו עכשיו במסגרת חוק השבות.

יוליה מלינובסקי: במקום שהם ינקו רחוב, הסיפור המפורסם בשנות ה-90'.

יוליה מלינובסקי: "מי אצלך מנקה?" "אצלי דוקטורית ואצלי פרופסורית".

יוליה מלינובסקי: אז אני לא רוצה לראות את התמונות האלה, בסדר?

דלית אטרקצ'י: תיתנו לי רגע אחד לסיים - - -

יוליה מלינובסקי: לא, לא, זה הסיפורים המפורסמים.

דלית אטרקצ'י: אני יודעת, אבל אנחנו מנסים למנוע גם את הדברים האלה.

דלית אטרקצ'י: המורים שלנו והצוות של מטה חפציב"ה שלנו נמצא בקשר עם כל המורים בבתי הספר היהודיים שם.

יוליה מלינובסקי: אני לא מדברת איתך על בתי ספר יהודיים.

דלית אטרקצ'י: אם הם יגיעו לארץ, אנחנו נדע לאתר אותם.

יוליה מלינובסקי: לא, אני מדברת איתך על משהו אחר.

יוליה מלינובסקי: אני מדברת איתך על האישה שהיא מורה בבית ספר רגיל באוקראינה, שהיא זכאית חוק השבות ועכשיו היא תגיע לפה.

יוליה מלינובסקי: אתם צריכים לדאוג להכשרה מקצועית שלה, כי פיזיקה זה אותה פיזיקה והגיאומטריה זה אותה גיאומטריה, בסדר?

יוליה מלינובסקי: אל תנסי להסית אותי.

דלית אטרקצ'י: לא, לא, אני לא מנסה להסית.

טירה אמרוסי גלינויר: יש במשרד יחידה של מורים-עולים שהיא מטפלת בהם.

טירה אמרוסי גלינויר: היא משלימה להם.

יוליה מלינובסקי: אחד החטאים, וזה לא למשרד החינוך אבל זה לכולנו כמדינה.

יוליה מלינובסקי: אחד החטאים של העלייה של שנות ה-90' זה שאנחנו לא ניצלנו פוטנציאל מקצועי של אותם אנשים, ובמקום שיעבדו כמהנדסים אנחנו שלחנו אותם לנקות רחוב ועוד היינו גאים בזה.

יום טוב חי כלפון: גבירתי יושבת-הראש, זה ממשיך עד היום ביחס גם לעליות אחרות.

יום טוב חי כלפון: עד היום יש אנשים מוכשרים שמגיעים לארץ ולא יכולים לעבוד במקצוע שלהם, וזה דבר הזוי.

טירה אמרוסי גלינויר: רק להשלים את זה.

טירה אמרוסי גלינויר: במסגרת ההיערכות של המשרד, אז בזמן השהייה שלהם, בהיבט של האולפנים למבוגרים, אז גם אנחנו נמפה ואז יהיו אולפנים לאקדמאים ואולפנים ללא אקדמאים - - -

יוליה מלינובסקי: יופי, אני שומעת כבר משהו יותר הגיוני.

יוליה מלינובסקי: תודה רבה.

יוליה מלינובסקי: תעשו את העבודה, ילדים, סטודנטים-עולים.

יוליה מלינובסקי: אני כרגע מדברת על העולים.

יוליה מלינובסקי: אנשים שיכולים להשתלב במערכת החינוך, אולפנים למבוגרים.

יוליה מלינובסקי: אנחנו צריכים לעשות הכול כדי שהאנשים האלו יכנסו למערכת הישראלית שלנו כמה שיותר מהר ובלי אותם חטאים שכולנו יודעים אותם.

יוליה מלינובסקי: כמובן סטודנטים ישראלים שעכשיו בדרך לפה, מענה, תשובות מהמשרד לוועדה, נפרסם.

יוליה מלינובסקי: כנראה שעל זה אתם תידרשו לדיונים בוועדת חינוך או פה.

יוליה מלינובסקי: טוב, אני רוצה לסכם ברשותכם.

יוליה מלינובסקי: אני ניסיתי להתנתק מהרגש.

יוליה מלינובסקי: אני ניסיתי להיות מאוד עניינית ומקצועית כי אפשר פה לבכות.

יוליה מלינובסקי: אני יכולה לספר סיפורים, אני תוך כדי מקבלת, קורעי לב.

יוליה מלינובסקי: אנחנו צריכים לתת פתרונות.

יוליה מלינובסקי: אתם רשמתם את השאלות שלי.

יוליה מלינובסקי: השאלות האלו הן לא שאלות סרק, זה שאלות אמיתיות שאני מקבלת מהשטח.

יוליה מלינובסקי: אני מבקשת ממשרד הפנים, מרשות האוכלוסין וההגירה עד מחר תשובות, כי זה קריטי.

יוליה מלינובסקי: הם, יש להם זמן להתערב.

יוליה מלינובסקי: גם משרד המשפטים, זה קריטי מה שקורה שם בבתי הדין לעררים.

יוליה מלינובסקי: רבנות, יש להם זמן.

יוליה מלינובסקי: לכם אין.

יוליה מלינובסקי: תתכנסו היום כבר לדיון עם השרה.

יוליה מלינובסקי: השרה שמעה חלק מהדברים, מה כן, מה לא.

יוליה מלינובסקי: אני כרגע לא מבקרת, אני שואלת מה לעשות.

יוליה מלינובסקי: יחד עם משרד החוץ, נושא של חוסר המסמכים זה קריטי עכשיו.

יוליה מלינובסקי: מדינת ישראל עושה הכול.

יוליה מלינובסקי: אנחנו כן מקבלים פליטים אבל הפליטים זכאי חוק שבות הם גם פליטים.

יוליה מלינובסקי: שלא נתבלבל.

יוליה מלינובסקי: זה בעדיפות הראשונה שלנו כמדינת ישראל.

יוליה מלינובסקי: גם המשפחות של ישראלים זה בעדיפות הראשונה שלנו.

יוליה מלינובסקי: זיקה לישראל, קרובי משפחה, ידידים, חברים.

יוליה מלינובסקי: אני מבינה את הכאב, אבל קנדה הגדולה רק אתמול או שלשום פרסמה שבעוד שבועיים הם מתכוונים לפרסם את תוכנית ההגירה שלהם.

יוליה מלינובסקי: לא יהיה מצב שאנשים ינחתו שם ישר, אלא הם יצטרכו להגיש בקשות, אז לכל יפי הנפש והצדיקים ודורשים אני ממליצה להירגע.

יוליה מלינובסקי: אנחנו עושים מה שאפשר.

יוליה מלינובסקי: אנחנו עושים מקסימום.

יוליה מלינובסקי: הסיטואציה היא לא פשוטה.

יוליה מלינובסקי: יש מה לשפר אבל מי שלא עושה, הוא לא טועה.

יוליה מלינובסקי: אנחנו עושים, טועים, מתקנים.

יוליה מלינובסקי: אני מחזקת את עובדי רשות האוכלוסין וההגירה על התקופה המאוד קשה שאתם עובדים גם במטה וגם שם.

יוליה מלינובסקי: אני ראיתי אתמול את הבודקים שלנו, את המתשאלים שלנו, את מנהלת המשמרת, שהם כבר נופלים מהרגליים אבל בצד שני הם צריכים לגלות אמפתיה.

יוליה מלינובסקי: אנחנו חייבים לטפל בתנאים שלהם אבל הם בצד שני צריכים להראות אמפתיה לאנשים שבאים.

יוליה מלינובסקי: אנחנו חייבים לשפר תנאים פיזיים לבאים מחו"ל כדי שלא לפגוע.

יוליה מלינובסקי: לפעמים אתה עושה, עושה, עושה אבל למראית עין, מה שנקרא, הרושם, אז אנחנו עושים אבל אנחנו כנראה לא יודעים למכור את הרושם שלנו.

יוליה מלינובסקי: אנשים באים אחרי דרך מאוד ארוכה, מאוד קשה.

יוליה מלינובסקי: אנחנו חייבים לשפר תנאים.

יוליה מלינובסקי: אתם צריכים לעשות את זה ביחד עם רשות שדה התעופה שיקצו שטחים נורמאליים ולא מה שאני אתמול ראיתי.

ניקול מאור: שלום, אני מהסיוע המשפטי לעולים של תנועה רפורמית.

יוליה מלינובסקי: לא, אבל אני בדברי סיכום.

יוליה מלינובסקי: למה רק עכשיו?

ניקול מאור: שתי נקודות לרשות האוכלוסין, אם כבר יש שאלות שאפשר לשפר.

ניקול מאור: אני ביקשתי קודם ולא נתנו לי לדבר, אז רק שני דברים מאוד קצרים.

ניקול מאור: אחד, העניין של הניצול של הלשכות, שלא כל הערבות צריך להיות בשדה תעופה.

ניקול מאור: יש לנו רשת של לשכות.

ניקול מאור: אם היינו משפרים ונותנים לאנשים לגשת ללשכות - - - זה היה פותר הרבה מאוד מהבעיות בשדה התעופה.

ניקול מאור: אני מבקשת מיואל לבדוק את הדבר הזה.

יואל ליפוביצקי: אני חושב שאת לא יודעת מה המציאות בלשכות עכשיו אחרי הקורונה.

יואל ליפוביצקי: אם היית יודעת, אז כנראה לא היית מציעה את זה בכלל.

ניקול מאור: אני יודעת.

יואל ליפוביצקי: אז תאמיני לי שעדיף בנתב"ג ולא לבוא ללשכת ולחכות שעות ולחפש מי יתייחס.

ניקול מאור: דבר שני זה על קרובי משפחה של תושבי הקבע, שצריכים להתייחס לזה גם.

יוליה מלינובסקי: שאלתי.

יוליה מלינובסקי: זה תושב ארעי.

ניקול מאור: גם תושב קבע.

יוליה מלינובסקי: אבל אנחנו פה צריכים לנהל מדיניות מאוד זהירה.

יוליה מלינובסקי: ביטוח לאומי, מאוד שמחתי שהמנכ"ל היה פה.

יוליה מלינובסקי: הפתרונות לתושבים חוזרים זה מצוין.

יוליה מלינובסקי: זה חשוב.

יוליה מלינובסקי: מחר המשך דיון אצל אלכס קושניר, כי הוא מטפל בכל מה שקשור לכסף.

יוליה מלינובסקי: משרדי ממשלה, שאלות ששאלתי, תשלחו.

יוליה מלינובסקי: יואל, בבן גוריון צריך להיות גורם שעונה לטלפונים, נותן מענה והוא מוסמך לפתור בעיות.

יוליה מלינובסקי: אין כרגע את זה.

יוליה מלינובסקי: זה מקשה מאוד.

יוליה מלינובסקי: אתם כתבתם את כל השאלות שלנו.

יוליה מלינובסקי: שמעתי מישהו אומר, נו, עוד שעה הוא יחכה.

יוליה מלינובסקי: השעה הזו זה נצח.

יוליה מלינובסקי: זה חבל אם אנחנו יכולים לעזור ולעזור מהר, זה מה שצריך לעשות.

יוליה מלינובסקי: אנחנו נכנס את הוועדה בשבוע הבא למרות שיהיה פגרה, על פי הצורך.

יוליה מלינובסקי: אני חיה מהשטח.

יוליה מלינובסקי: כולנו חיים מהשטח, ואנחנו נשתדל לתת מענה תוך כדי תנועה.

יוליה מלינובסקי: אני מודה לכולכם.

יוליה מלינובסקי: תעבירו תשובות, תעבירו מענה.

יוליה מלינובסקי: אם אתם לא תעשו את זה, אנחנו נדרוש אותם בצורה רשמית.

יוליה מלינובסקי: אני מקווה מאוד שיהיה פה שיתוף פעולה יוצא מן הכלל בין כולנו.

יוליה מלינובסקי: תודה במיוחד לחב"ד על מסירות נפש בתוך אוקראינה.

יוליה מלינובסקי: זה המודל שלי לרבנים.

יוליה מלינובסקי: תודה רבה, הדיון סגור.